GBE BUBU Albanian Amerika Tokunɔgbe Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Czech Danish Dutch Estonian Eŋlisi Eʋegbe Ga German Haitian Creole Hiligaynon Hungarian Igbo Indonesian Italian Japanese Korean Lithuanian Malagasy Malayalam Mizo Moore Norwegian Ossetian Papiamento (Curaçao) Persian Polish Portuguese Romanian Setswana Shona Silozi Slovak Slovenian Sranantongo Swahili Tatar Thai Tsonga Turkish Ukrainian Urdu Vietnamese\nKristotɔwo—Amesiwo Mienye Nenye Dada Na Mi!\n‘Amesi ke ƒoa adegbe la, neƒo adegbe le Yehowa me.’—KORINTOTƆWO I, 1:31.\n1. Nukae amewo ƒe nɔnɔme ku ɖe mawusubɔsubɔ ŋu ɖe fia?\n“ÐEKEMATSƆLEMAWUME.” Mawusubɔsubɔ ŋuti nyadzɔdzɔŋlɔla aɖe zã nya ma nyitsɔ laa tsɔ ƒo nu tso nɔnɔme si va le ame geɖe si ku ɖe woƒe dzixɔse ŋui ŋuti. Egblɔ be: “Nusi ɖe dzesi le egbeŋkekea me mawusubɔsubɔ ŋu wue nye be meganye Mawu subɔmee amewo le o—míate ŋu aɖɔ woƒe nɔnɔmea wòasɔ nyuie wu be enye ‘ɖekematsɔlemawume.’” Esi wònɔ nya ɖekematsɔlemawume me ɖem tsitotsito la, egblɔ be “enye didi si megale amewo me be woatsɔ ɖe le woawo ŋutɔ ƒe mawusubɔsubɔnyawo me o.” Egblɔ be ame geɖe “xɔ Mawu dzi se ya . . . ; gake ɖeko womegatsɔ ɖeke boo le eƒe nya me o.”\n2. (a) Nukatae mewɔ mo yaa o be amewo megava tsɔa ɖeke le mawusubɔsubɔnyawo me o? (b) Afɔku kae ɖekematsɔleme nye na Kristotɔ vavãwo?\n2 Ðekematsɔleme ƒe nɔnɔme sia mewɔ mo yaa na Biblia-srɔ̃lawo ya o. (Luka 18:8) Ne míagblɔe koŋ la, ele be míanɔ mɔ kpɔm na ɖekematsɔleme ƒe nɔnɔme sia. Alakpasubɔsubɔha ble ameƒomea hekplɔe trae ɣeyiɣi didi aɖe enye sia. (Nyaɖeɖefia 17:15, 16) Gake nu wɔwɔ dzi afãafã kple alɔgblɔdɔwɔwɔ ƒe gbɔgbɔ sia ate ŋu anye afɔku na Kristotɔ vavãwo hã. Nu agblẽ le mía ŋu vevie ne míeva zu xɔsetɔ ɖekematsɔlemetɔ siwo metsɔa dzo ɖe Mawu subɔsubɔ kple Biblia me nyateƒea ŋu o. Yesu xlɔ̃ nu tsi tre ɖe yɔyrɔenɔnɔ alea ŋu esime wòxlɔ̃ nu ƒe alafa gbãtɔ me Kristotɔ siwo nɔ Laodikea be: ‘Mèfa hã o, mèdze dzo hã o. Ðe medi be, ɖewo nàfa alo nàdze dzo. Èle yɔyrɔe.’—Nyaɖeɖefia 3:15-18.\nAmesiwo Míenye Nyanya\n3. Amesiwo Kristotɔwo nye ƒe akpa kawo tae woate ŋu aƒo adegbe ɖo?\n3 Hafi Kristotɔwo nate ŋu awɔ avu kple gbɔgbɔ me ɖekematsɔleme la, ehiã be woanya amesiwo wonye la nyuie, eye ele be wòanye dada na wo be yewonye ame tɔxɛwo. Esi míenye Yehowa subɔlawo kple Kristo ƒe nusrɔ̃lawo ta la, míate ŋu akpɔ alesi woƒo nu tso amesiwo míenye ŋu le Biblia me. Esi míele gbeƒã ɖem “nyanyuia” na amewo dzonɔamemetɔe ta la, míenye Yehowa ƒe “ɖasefowo,” “Mawu ƒe hadɔwɔlawo.” (Yesaya 43:10; Korintotɔwo I, 3:9; Mateo 24:14) Míenye amesiwo ‘lɔ̃a wo nɔewo.’ (Yohanes 13:34) Kristotɔ vavãwo nye amesiwo ‘na hehe woƒe sidzedze ŋutetewo to wo zazã dzi, ale be woade vovototo nyui kple vɔ̃ dome.’ (Hebritɔwo 5:14) Míenye ‘akaɖiwo le xexeame.’ (Filipitɔwo 2:15) Míedzea agbagba be “[míaƒe] anyinɔnɔ le trɔ̃subɔlawo dome nanɔ nyuie.”—Petro I, 2:12; Petro II, 3:11, 14.\n4. Aleke Yehowa subɔla awɔ anya nusi menye o?\n4 Yehowa subɔla vavãwo nya nusiwo womenye o hã. ‘Womenye xexeame ƒe akpa aɖeke o’ abe alesi woƒe Kplɔla Yesu Kristo hã menye xexeame ƒe akpa aɖeke o ene. (Yohanes 17:16) Woɖea wo ɖokui ɖa tso ‘dukɔ’ siwo ƒe “nyasã do viviti, eye wonye amedzrowo le Mawu ƒe agbe la gome” gbɔ. (Efesotɔwo 4:17, 18) Emetsonue nye be Yesu yomedzelawo ‘gbe mawumavɔ̃mavɔ̃ kple xexeame ƒe nudzodzrowo, eye wonɔa anyi le ɖokuidziɖuɖu kple nu dzɔdzɔe wɔwɔ kpakple mawusosroɖa me le xexe sia me.’—Tito 2:12.\n5. Nukae dzideƒonya be ‘míaƒo adegbe le Yehowa me’ fia?\n5 Amesiwo míenye nyanya nyuie kple ƒomedodo si le mía kple xexeame katã Dziɖulagã la dome ʋãna mí be ‘míaƒo adegbe le Yehowa me.’ (Korintotɔwo I, 1:31) Adegbeƒoƒo ka ƒomevi ƒe nya gblɔmee míele? Abe Kristotɔ vavãwo ene la, enye dada na mí be Yehowae nye míaƒe Mawu. Míezɔna ɖe aɖaŋuɖoɖo sia dzi: “Amesi ke be, yeaƒo adegbe la, neƒo adegbe be, enya nu, eye wòdze sim be, nyee nye Yehowa, amesi si me amenuveve, ʋɔnudɔdrɔ̃ kple dzɔdzɔenyenye le le anyigba dzi.” (Yeremya 9:23) ‘Míeƒoa adegbe’ be mɔnukpɔkpɔ su mía si míenya Mawu eye be ele mía zãm tsɔ le kpekpeɖeŋu nam ame bubuwo.\nMele Bɔbɔe O\n6. Nukatae wòsesẽna na ame aɖewo be woalé Kristotɔ si wonye ŋuti nukpɔsusu si me kɔ la me ɖe asi sesĩe?\n6 Gake menye ɣesiaɣie Kristotɔnyenye me léle ɖe asi sesĩe le bɔbɔe o. Ðekakpui aɖe si wonyi wònye Kristotɔ gblɔ be ɣeaɖeɣi va yi la, yeva gbɔdzɔ vie le gbɔgbɔ me: “Ɣeaɖewoɣi la, mesena le ɖokuinye me be nyemenya nusitae menye Yehowa Ðasefo o. Wofiam nyateƒea tso ɖevime ke. Ɣeaɖewoɣi la, mesena le ɖokuinye me be ɖeko nyateƒea hã le abe ha bubuawo ke ene.” Ame bubuwo anya ɖe mɔ xexeame ƒe modzakaɖenuwo, nyatakakamɔnu vovovowo, kple ame mavɔ̃mawuwo ƒe nukpɔsusu siwo le tsia dzi gblẽ nu le wo ŋu. (Efesotɔwo 2:2, 3) Kristotɔ aɖewo ate ŋu ake ɖi le wo ɖokui me ahagbugbɔ ŋugble ade le nusiwo le vevie na wo kple woƒe agbe me taɖodzinuwo ŋu ɣeaɖewoɣi.\n7. (a) Ame ɖokui me dzodzro ka ƒomevie sɔ be Mawu subɔlawo nawɔ? (b) Ɣekaɣie wònyea afɔku?\n7 Ðe wònye nu gbegblẽ be ame nadzro eɖokui me akpɔ ɣeaɖewoɣia? Ao. Ðewohĩ àɖo ŋku edzi be apostolo Paulo de dzi ƒo na Kristotɔwo be woayi edzi anɔ wo ɖokui dom kpɔ esi wògblɔ be: “Mite mia ɖokui kpɔ, abe ɖe miele xɔse me ene; mido mia ɖokui kpɔ!” (Korintotɔwo II, 13:5) Nya siawo fia be apostoloa nɔa ame ɖokui me dzodzro ƒe dzi dem ƒo kple susu be ne wode dzesi gbɔgbɔ me gbɔdzɔgbɔdzɔ aɖe la, woawɔ afɔɖeɖe siwo hiã atsɔ aɖɔ wo ɖoe. Ne Kristotɔ aɖe le eɖokui dom kpɔ be yele xɔsea me hã la, ele be wòakpɔe ɖa be ɖe yeƒe nuƒoƒo kple nuwɔnawo sɔ ɖe xɔsetɔ si yebe yenye nu mahã. Gake ne míedzro mía ɖokui me be míanya ‘amesi ƒomevi míenye’ le mɔ nyuitɔ nu o, alo míeva le ŋuɖoɖowo dim le nusiwo meku ɖe mía kple Yehowa dome ƒomedodo alo Kristo-hamea ŋu o me la, viɖe aɖeke mado tso eme o, eye ate ŋu ahe gbɔgbɔmefɔku vɛ. * Míadi gbeɖe be míaƒe xɔse ‘nadze go abe ʋu dzego ene’ o!—Timoteo I, 1:19.\nWomeɖe Mí le Kuxiwo me O\n8, 9. (a) Aleke Mose ɖe ɖikeke le ame ɖokui me ƒe seselelãme fiae? (b) Esi Mose nɔ hehem ɖe megbe la, aleke Yehowa wɔ nu ɖe eŋui? (d) Aleke Yehowa ƒe ŋusẽdoame wɔ dɔ ɖe dziwòe?\n8 Ðe wòle be Kristotɔ siwo ƒe dzime ɖikeke ƒe susuwo vana ɣeaɖewoɣi nasusu be yewodo kpo nua? Kura o! Le nyateƒe me la, enyanya be seselelãme siawo tɔgbe menye nu yeye o la ate ŋu anye akɔfafa na wo. Mawu subɔla wɔnuteƒe siwo nɔ anyi le blema hã to nɔnɔme siawo tɔgbe me. Le kpɔɖeŋu me, bu Mose, amesi ɖe xɔse sesẽ, nuteƒewɔwɔ, kple ɖokuitsɔtsɔna blibo ƒe gbɔgbɔ fia, ŋu kpɔ. Esi wode dɔ si dze abe ɖe wòwu tsɔtsɔ na Mose ene asi nɛ la, ebia ɖokuibɔbɔtɔe be: “Ameka menye?” (Mose II, 3:11) Edze ƒã be ŋuɖoɖo si nɔ susu me nɛ enye, ‘Nye hã amee menyea?’ alo ‘Nyemate ŋui o ɖe!’ Anye Mose ƒe agbe me nuteƒekpɔkpɔ vovovoawoe na wòse le eɖokui me be yemedze o: Kluviwo ƒe dukɔ me tɔe wònye. Israel-viwo melɔ̃ eƒe nya o. Nu menya ƒona nɛ tututu o. (Mose II, 1:13, 14; 2:11-14; 4:10) Alẽkplɔlae, evɔ Egiptetɔwo nyɔa ŋu dɔ ma wɔwɔ. (Mose I, 46:34) Eyata mewɔ nuku o be ese le eɖokui me be yemedze anye amesi dzi woato aɖe Mawu ƒe ame siwo nɔ kluvinyenye me la o!\n9 Yehowa de dzi ƒo na Mose esime wòna ŋugbedodo sẽŋu evee be: “Manɔ anyi kpli wò! Eye esia anye dzesi na wò bena, nyee dɔ wò: Ne èkplɔ dukɔ la dzoe tso Egipte la, ekema miasubɔ Mawu le to sia dzi.” (Mose II, 3:12) Mawu nɔ gbɔgblɔm na esubɔla sia si nɔ hehem ɖe megbe be yeanɔ kplii ɣesiaɣi. Hekpe ɖe eŋu la, Yehowa nɔ eɖem fia be yele yeƒe amewo ɖe ge godoo. Mawu do kpekpeɖeŋu nana ma ƒomevi geɖe ƒe ŋugbe le ƒe alafa geɖe siwo va yi me. Le kpɔɖeŋu me, esime wòsusɔ vie Israel-dukɔa nage ɖe Ŋugbedodonyigba dzi la, egblɔ na wo to Mose dzi be: “Milé dzi ɖe ƒo, eye misẽ ŋu, . . . Yehowa, wò Mawu ŋutɔ le yiyim le mia dome, maɖe asi le ŋuwò o, eye magblẽ wò ɖi o.” (Mose V, 31:6) Yehowa ka ɖe edzi na Yosua hã be: “Ame aɖeke manɔ te ɖe nuwò le wò agbe me ŋkekewo katã me o; . . . manɔ kple wò hã; nyemaɖe asi le ŋuwò o, eye nyemagblẽ wò ɖi o.” (Yosua 1:5) Eye edo ŋugbe na Kristotɔwo be: “Nyemele asi ɖe ge le mia ŋu o, eye nyemele mia gblẽ ge ɖi akpɔ o.” (Hebritɔwo 13:5) Ele be kpekpeɖeŋu sẽŋu sia gbegbe nana wòanye dada na mí be míenye Kristotɔwo!\n10, 11. Aleke wokpe ɖe Lewi-vi Asaf ŋu wòlé nukpɔsusu nyui me ɖe asi le asixɔxɔ si le eƒe Yehowa subɔsubɔ ŋu gome?\n10 Anɔ abe ƒe alafa atɔ̃ ene le Mose ƒe ɣeyiɣia megbe la, Lewi-vi wɔnuteƒe aɖe si ŋkɔe nye Asaf ŋlɔ nu anukwareɖiɖitɔe tso alesi ɖikeke va ge ɖe emee le viɖe si le nuteƒewɔwɔ me ŋu la ŋuti. Esi Asaf ʋli sesĩe to xaxawo kple tetekpɔwo me le Mawu subɔsubɔ me la, ekpɔe be ame aɖewo siwo ɖua fewu le Mawu ŋu ya kpɔa ŋusẽ wu eye nuwo le edzi dzem na wo wu. Aleke nɔnɔme sia kpɔ ŋusẽ ɖe Asaf dzii? Elɔ̃ ɖe edzi be: “Ke nye la ekpɔtɔ ʋɛ nye afɔ da kloe, esusɔ vie nye afɔ ɖiɖi kloe. Elabena meʋã ŋu adegbeƒola, esi mekpɔ be, enyona na ame vɔ̃ɖi la.” Megava nɔ asixɔxɔ si le Yehowa subɔla nyenye ŋu kpɔm tututu o. Asaf susu be: “Yakatsyɔe mena nye dzi ŋu dza, eye meklɔ nye asi ɖe fɔmaɖimaɖi me. Ẽ, mekpea fu gbesiagbe.”—Psalmo 73:2, 3, 13, 14.\n11 Aleke Asaf wɔ nui esi susumadzekɔanyi na ɖikeke ɖo eme? Ðe wòŋe aɖaba ƒu wo dzia? Ao. Eƒo nu tso wo ŋuti na Mawu le gbedodoɖa me, abe alesi míekpɔe le Psalmo 73 lia me ene. Asaf ƒe susu trɔ esi wòyi gbedoxɔa me. Esi wònɔ afima la, eva kpɔe dze sii be ɖokuitsɔtsɔ na Mawu ganye agbemɔ nyuitɔ kekeake kokoko. Eƒe ŋudzedzekpɔkpɔ ɖe gbɔgbɔmenuwo ŋu ake na wòse egɔme be Yehowa lé fu vɔ̃ɖinyenye eye be eteƒe madidi o, ahe to na ame vɔ̃ɖiwo. (Psalmo 73:17-19) Esi Asaf ƒe nukpɔsusu trɔ la, ŋusẽ ɖo eŋu wògakpɔ ŋudzedze ɖe mɔnukpɔkpɔ si su esi be wònye Yehowa subɔla ŋu. Egblɔ na Mawu be: “Mele gbɔwò ɖaa, eye nèlé nye nuɖusi ɖe asi. Àkplɔm le wò aɖaŋudede la nu, eye emegbe àxɔm ɖe gbɔwò kple bubu.” (Psalmo 73:23, 24) Asaf gava kpɔe dze sii ake be dadae wònye na ye be yenye Mawu subɔla.—Psalmo 34:3.\nWonya Amesi Wonye Nyuie\n12, 13. Gblɔ Biblia me kpɔɖeŋu aɖewo si fia alesi ame aɖewo bu woa kple Mawu dome ƒomedodo nu xɔasii.\n12 Mɔ aɖe si dzi míato alé asixɔxɔ si míedea míaƒe Kristotɔnyenye ŋu me ɖe asi sesĩe enye subɔla wɔnuteƒe siwo do dzi lé woawo kple Mawu dome ƒomedodo me ɖe asi, togbɔ be woto tetekpɔwo me hã, ƒe nuteƒekpɔkpɔwo me dzodzro kple woƒe xɔse sɔsrɔ̃. De ŋugble le Yakob viŋutsu Yosef ŋu kpɔ. Eƒe ɖevime kee wodzrae kluvii ŋutasesẽtɔe eye wokplɔe yi Egipte, afisi didi kilometa alafa geɖe tso fofoa si nye Mawu vɔ̃la kple eƒe aƒe si me dzidzɔkpɔkpɔ kple kpekpe ɖe ame nɔewo ŋu nɔ la gbɔ. Esi Yosef nɔ Egipte la, ame aɖeke meli nɛ si ŋu wòate ɖo axɔ aɖaŋuɖoɖo nyui aɖeke o, eye ele nɛ be wòato nɔnɔme sesẽ siwo do eƒe agbenyuinɔnɔ kple ŋuɖoɖo ɖe Mawu ŋu kpɔ me. Ke hã edze ƒã be edze agbagba vevie lé eƒe Mawu subɔsubɔ me ɖe asi sesĩe, eye wòlé ɖe nusi wònya be enye nudzɔdzɔe la ŋu goŋgoŋ. Enye adegbeƒoƒo nɛ be yenye Yehowa subɔla le nɔnɔme madeamedziwo me kura gɔ̃ hã, eye mekpe ŋu nɛ be wòaɖe eƒe seselelãme agblɔ o.—Mose I, 39:7-10.\n13 Ƒe alafa enyi megbe la, Israel-nyɔnuvi aɖe si wolé aboyoe wòva zu kluvi na Aramtɔwo ƒe aʋafia Naeman la meŋlɔ be be Yehowa subɔlae yenye o. Esi mɔnukpɔkpɔa ʋu ɖi nɛ la, eɖe gbeƒã dzideƒotɔe tso Yehowa ŋu esime wòna wonya be Elisa nye Mawu vavã la ƒe nyagblɔɖila. (Fiawo II, 5:1-19) Ƒe geɖe megbe la, togbɔ be nuwɔna gbegblẽwo ƒo xlã Fia Yosiya esime wònye ɖevi hã la, ewɔ mawusubɔsubɔ me ɖɔɖɔɖo aɖewo siwo nɔ anyi ɣeyiɣi didi aɖe, edzra Mawu ƒe gbedoxɔa ɖo, eye wòna dukɔa gatrɔ susu ɖe Yehowa ŋu. Ede asixɔxɔ eƒe xɔse kple subɔsubɔ ŋu. (Fiawo II, ta 34, 35) Daniel kple ehati Hebri-vi etɔ̃ siwo nɔ Babilon hã meŋlɔ be gbeɖe be Yehowa subɔlawoe yewonye o, eye esi woƒo nya ɖe wo nu hete wo kpɔ kura gɔ̃ hã la, wolé nuteƒewɔwɔ me ɖe asi. Edze ƒã be enye dada na wo be Yehowa subɔlawoe yewonye.—Daniel 1:8-20.\nAmesi Nènye Nenye Dada na Wò\n14, 15. Nukae wòfia be míaƒe Kristotɔwo nyenye nanye dada na mí?\n14 Mawu subɔla siawo kpɔ dzidzedze elabena wobu ƒomedodo xɔasi me nɔnɔ kple Mawu nu vevii. Ke míawo hã ɖe? Nuka wòfia be míaƒe Kristotɔwo nyenye nanye dada na mí?\n15 Nusi wòfia koŋ enye be míaɖe ŋudzedzekpɔkpɔ deto afia be míenye Yehowa ƒe ame siwo ŋu eƒe ŋkɔ le, siwo dzi eƒe yayra kple ŋudzedzekpɔkpɔ le. Mawu nya amesiwo nye etɔwo nyuie. Apostolo Paulo, amesi nɔ agbe le ɣeyiɣi si me mawusubɔsubɔnyawo tɔtɔ me, ŋlɔ be: “Aƒetɔ la nya amesiwo nye etɔwo.” (Timoteo II, 2:19; Mose IV, 16:5) Yehowa de asixɔxɔ amesiwo “nye etɔwo” ŋu vevie. Egblɔ be: “Amesi ka asi mia ŋu la, eka asi [nye] ŋkuvi ŋu.” (Zaxarya 2:12) Eme kɔ ƒã be Yehowa lɔ̃ mí. Eyata ele be alesi gbegbe míelɔ̃ eyamae nana míatu ƒomedodo ɖo kplii. Paulo ŋlɔ be: “Ne amea ɖe lɔ̃ Mawu la, ekema Mawu dze si eyama.”—Korintotɔwo I, 8:3.\n16, 17. Nukatae wòate ŋu anye dada na Kristotɔ sɔhɛwo kple tsitsiawo siaa be gbɔgbɔmedomenyinu le yewo si?\n16 Anyo be sɔhɛ siwo wonyi Yehowa Ðasefowoe la nadzro wo ɖokui me akpɔ be ɖe yewoƒe ŋudzedzekpɔkpɔ ɖe Kristotɔnyenye ŋu le ŋu sẽm ɖe edzi le ƒomedodo si le yewo kple Mawu dome ta hã. Womate ŋu anɔ te ɖe wo dzilawo ƒe xɔse ɖeɖeko dzi o. Paulo ŋlɔ tso Mawu subɔla ɖesiaɖe ŋu be: “Ye ŋutɔ ƒe aƒetɔ wòle tsitre na, alo wòdze anyi na.” Eyata Paulo yi edzi gblɔ be: “Mía dometɔ ɖesiaɖe abu akɔnta le ye ŋutɔ ɖokui ŋuti na Mawu.” (Romatɔwo 14:4, 12) Edze ƒã be nusi wɔm míaƒe ƒometɔwo le me léle ɖe asi dzro ko mate ŋu alé ame kple Yehowa dome ƒomedodo si anɔ anyi ɖaa la ɖe te o.\n17 Le ŋutinya katã me la, ɖasefowo nɔ Yehowa si ɣeawokatãɣi. Edze egɔme tso nuteƒewɔla Abel dzi—anɔ abe ƒe 6,000 enye si va yi—va to egbegbe Ðasefowo ƒe “ameha gã” aɖe dzi yi Yehowa subɔla gbogbo siwo ava nɔ agbe tegbee le etsɔme la dzi. (Nyaɖeɖefia 7:9; Hebritɔwo 11:4) Míawoe nye mawusubɔla wɔnuteƒe gbogbo mawo dometɔ siwo li egbea. Gbɔgbɔmedomenyinu xɔasi ka gbegbee nye esi le mía si!\n18. Aleke míaƒe gɔmeɖosewo kple dzidzenuwo na míeto vovo tso xexeame gbɔe?\n18 Nusiwo dea dzesi mí abe Kristotɔwo ene la ƒe ɖewo hãe nye gɔmeɖose siwo nu míenɔa agbe ɖo, nɔnɔme siwo míeɖena fiana, míaƒe agbenɔnɔ me dzidzenuwo, kple míaƒe nuwɔnawo. Eyae nye “mɔ” la, si nye agbemɔ ɖeka kolia si hea dzidzedzekpɔkpɔ vanɛ eye wòdzea Mawu ŋu. (Dɔwɔwɔwo 9:2; Efesotɔwo 4:22-24) Kristotɔwo ‘doa nuwo katã kpɔna’ eye ‘woléa nu nyui la me ɖe asi’! (Tesalonikatɔwo I, 5:21) Vovototo gã si le Kristotɔnyenye kple xexe si ɖe eɖokui ɖa tso Mawu ŋu la me kɔ na mí nyuie. Yehowa na vovototo si le nyateƒe subɔsubɔ kple alakpatɔ dome dze ƒã. Egblɔ to eƒe nyagblɔɖila Maleaxi dzi be: “Miagakpɔ vovo, si le ame dzɔdzɔe kple ame vɔ̃ɖi dome, kple vovo, si le mawusubɔla kple amesi mesubɔnɛ o la dome.”—Maleaxi 3:18.\n19. Nukae Kristotɔ vavãtɔwo mava zu gbeɖe o?\n19 Esi wònye ŋudzedzekpɔkpɔ ɖe Yehowa subɔsubɔ ŋu le vevie le xexe si tɔtɔ me ta la, nukae ate ŋu akpe ɖe mía ŋu míaƒo adegbe si dze le Mawu me ahalé Kristotɔnyenye me ɖe asi sesĩe? Aɖaŋuɖoɖo nyui aɖewo le nyati si kplɔ esia ɖo me. Esi nèle ŋugble dem le wo ŋu la, àte ŋu aka ɖe nya sia dzi, be: “Ðekematsɔlemawume” makpɔ ŋusẽ ɖe Kristotɔ vavãtɔwo ya dzi akpɔ gbeɖe o.\n^ mm. 7 Amesiwo míenye le gbɔgbɔ me ɖeɖe dzaa ko ƒe nya gblɔm míele le afisia. Le ame ʋɛ aɖewo siwo ŋu tagbɔdɔléle anɔ gome la, ɖewohĩ ahiã be woadi dɔyɔla bibi aɖe.\n• Aleke Kristotɔwo ate ŋu ‘aƒo adegbe le Yehowa mee’?\n• Nukae nèsrɔ̃ tso Mose kple Asaf ƒe kpɔɖeŋuwo me?\n• Amesiwo bui be dadae wònye na yewo be yewoasubɔ Mawu dometɔ kawo ŋutie Biblia ƒo nu le?\n• Nukae wòfia be míaƒe Kristotɔwo nyenye nanye dada na mí?\nMose se le eɖokui me kpɔ be yemedze o\nEnye dada na Yehowa subɔla blematɔ geɖe be yewonye ame tɔxɛwo\nƉoe Ɖe Amewo Ɖoe Ɖe Amewo Kristotɔwo—Amesiwo Mienye Nenye Dada Na Mi!\nw05 2/15 axa 12-17


GBE BUBU Afrikaans Albanian Amharic Arabic Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Hiligaynon Hungarian Igbo Indonesian Italian Japanese Kikongo Korean Latvian Lithuanian Lunda Luo Malagasy Myanmar Norwegian Oromo Polish Portuguese Romanian Russian Samoan Sepedi Sesotho (Lesotho) Setswana Silozi Sinhala Slovak Slovenian Spanish Swahili Swedish Tagalog Thai Tigrinya Tshiluba Tsonga Turkish Twi Ukrainian Vietnamese\nNYADZƆDZƆGBALẼA ƒe akpa dzi katã nyɔ yibɔɔ, eye woŋlɔ ɖe edzi be: “Nu Ka Tae?” Amewo bia nya sia wo ɖokuiwo enuenu esi ƒe 17 vi aɖe yi ɖaɖe tu ɖe amewo dome le Winnenden, le anyiehe Germany, hewu ame 15 sɔŋ eye mlɔeba wòtrɔ tua da eɖokui. Nudzɔdzɔ sia wɔe be woɖiɖi aflagawo se ɖe aflagatiwo ƒe domedome le Germany dukɔa katã me wònye nuxaxa ƒe dzesi, eye hlɔ̃donu sia ŋu nya ɖi le xexea me godoo.\nWinnenden nye nudzedziname ƒe du aɖe si me tomefafa le, si ƒe gbɔto wode wain kple seƒoƒo nyuiwo ƒe agblewo ɖo. Ðeko nuwo nɔ edzi yim abe ale si wònɔna ɖaa ene le Albertville Sekɛndrisuku la le March 11, 2009 ƒe ŋdi ma. Esi wòƒo ga 9 kple afã la, kasia ŋutasẽnu aɖe dzɔ si na amewo lulu.\nÐekakpui aɖe lé tu si wòtsɔ tso fofoa ƒe xɔdɔme la ɖe asi ge ɖe suku si wòde va yi la me adãtɔe. Eda tua tre ɖe enu, eye le aɖabaƒoƒo ʋɛ aɖewo ko me la, ewu sukuvi asieke kple nufiala etɔ̃ le sukuxɔ etɔ̃ me kple sukuxɔawo dome mɔ dzi, eye wòde abi ame gbogbo aɖewo hã ŋu. Le miniti ʋɛ aɖewo megbe la, kpovitɔwo va ɖo. Hlɔ̃dolaa si ge ɖe susumedɔdaƒe aɖe me. Ewu dɔwɔla siwo léa be na teƒea la dometɔ ɖeka. Emegbe, elé ʋukula aɖe sesẽe heɖo tua edzi be wòakɔ ye adzoe. Esi wonɔ yiyim ʋuu heva ɖo afi aɖe si didi tso teƒe si ʋukulaa kɔe le, si anɔ abe kilometa 40 ene la, ʋukulaa dze agbagba si le egbɔ. Hlɔ̃dolaa ge ɖe ʋudzraƒe aɖe hewu ʋudzrala aɖe kple nuƒlela aɖe, eye wòwɔ nuvevi kpovitɔ eve siwo nɔ agbagba dzem be yewoalée la. Esi kpovitɔwo va xaxae ɖo mlɔeba la, eda tu ta na eɖokui.\nLe ame siwo nya amewulaa ƒe nya nu la, ale si ƒewuiviwo katã dina be amewo nalɔ̃ yewoƒe nya eye xɔlɔ̃ geɖewo nanɔ yewo si la, nenema kee wonya eya hã. Ekema nu kae dzɔ ɖe edzi? Ame aɖewo gblɔ be anɔ eme be blanuiléledɔ ye nɔ fu ɖem nɛ, eye gakpe ɖe eŋu la, enɔa fefem kple fefetuwo henɔa kɔmpiutadzifefe nyanyɛ aɖewo siwo me wowɔa ŋutasẽnuwo le la ƒom. Gake ame aɖewo gblɔ be, ƒewuivi akpe geɖewo hã kpɔa gome le fefe siawo me hafi ɖe. Ke ame siwo wòwu ya ɖe? Ðe wòɖoe koŋ wu wo dometɔ aɖewo loo, alo ɖeko wòda tua ɖe wo dome ko? Susu geɖewo nɔ amewo si ku ɖe nu si tae wòwu nyɔnuvi enyi evɔ ŋutsuvi ɖeka ko wòwu la ŋu. Ame aɖeke mete ŋu ɖe nu si tututu tae wòdzɔ alea la me o.\nAle Si Amewo Wɔ Nu Le Hlɔ̃donua Megbe Teti\nHeike gblɔ be: “Esi menɔ aƒe me eye mía viŋutsua ƒo ka nam tso suku hegblɔ nam be woda tu amewo le sukua la, nyemexɔe se o. Gake esi mekpɔ be kpovitɔwo ƒe ʋuwo kple dɔnɔkɔʋu geɖewo va nɔ yiyim la, dzidzi ƒom.” Anɔ eme be ale si kpovitɔwo ɖe afɔ kpata va ɖo teƒea kaba ye xe mɔ na amewulaa be mete ŋu wu ame geɖe wu le sukua o. Esi woƒo sukuviawo nu ƒu ɖe teƒe si le dedie vɔ la, kɔdzidɔwɔla siwo naa kpekpeɖeŋu le nudzɔdzɔ kpatawo me, seselelãmekuxiwo ŋuti aɖaŋuɖolawo, kple mawununɔlawo de asi kpekpeɖeŋunana sukuviawo me hewɔ dɔ ʋuu ɖeɖi te wo ŋu.\nEteƒe medidi o, nyadzɔdzɔŋlɔla geɖewo tso teƒeteƒewo va sukua me henɔ agbagba dzem be yewoabia gbe sukuviawo, siwo dometɔ geɖe gakpɔtɔ nɔ vɔvɔ̃m. Sukuvi aɖe xlẽ ʋu siwo televisiondɔwɔƒe vovovo 26 ƒe dɔwɔlawo va tɔ ɖi ɖe sukua ŋkume la wode 28 sɔŋ. Nyatakakaŋlɔla ɖe sia ɖe nɔ agbagba dzem vevie be yee aka nudzɔdzɔa ŋuti nya ta gbã, eye esia wɔe be wona nyatakaka aɖewo siwo ŋu kpeɖodzi mele o. Nyatakakaŋlɔla aɖe yi nyɔnuvi aɖe si wowu le hlɔ̃donuwɔwɔa me la ƒe ƒometɔwo gbɔ gbe ma gbe ke hebia be woana eƒe fotowo ye, eye bubuwo xe fe na sukuviawo be woatɔ ɖi yewoaɖe foto wo. Esi nudzɔdzɔa na nyatakakaŋlɔla aɖewo tsi dzi vevie ta la, esesẽ na wo be woada asɔ le go eve aɖewo me: ale si woawɔ woƒe asi naka nudzɔdzɔa ŋuti nyatakaka siwo le eteƒe la do ŋgɔ na wo hati dɔwɔla bubuawo, kple ale si woaɖe veveseɖeamenu afia ame siwo dzi afɔkua dzɔ ɖo ahade bubu wo ŋu.\nAbe ale si wònɔna zi geɖe le nudzɔdzɔ siawo tɔgbi me ene la, amewo trɔ ɖe subɔsubɔhawo ŋu be woafa akɔ na yewo ahaɖe nu si tae nu ma dzɔ ɖo la me na yewo. Le ŋkeke si hlɔ̃donua dzɔ dzi la, subɔsubɔha vovovowo va ƒo ƒu wɔ sɔleme aɖe. Ame geɖe kpɔ ŋudzedze ɖe ɖetsɔleme si woɖe fia la ŋu. Ke hã, nublanuitɔe la, ame siwo nɔ mɔ kpɔm na akɔfafa tso Mawu ƒe Nya la me alo nɔ biabia siwo nɔ fu ɖem na wo la ƒe ŋuɖoɖowo dim la mekpɔ nu si dim wonɔ o. Ƒome aɖe de wo viŋutsu ƒe sukuxɔmehati aɖe ƒe kuteƒe. Ŋutsuvia dada gblɔ be: “Bisiɔp aɖe ƒo nu tso Hiob ƒe fukpekpewo ŋu. Menɔ lalam be wòaɖe nu si míasrɔ̃ tso eme la me alo wòagblɔ akɔfanya aɖe—ke hã, megblɔ nya aɖeke nenema o. Megblɔ nya aɖeke tso susu siwo tae nu sia dzɔ ɖe Hiob dzi ɖo alo nu si va do tso eme mlɔeba la ŋu o.”\nNya ƒuƒlu siwo ŋutsu aɖe se la te ɖe edzi vevie. Yehowa Ðasefowo srɔ̃ Biblia kple ŋutsu sia ƒe 30 aɖewoe nye ema va yi, gake eva dzudzɔ nua sɔsrɔ̃. Ke hã, le nudzɔdzɔ sia megbe la, egadze woƒe kpekpewo dede gɔme ake.\nValisa, nyɔnuvi aɖe si xɔ ƒe 14, si Ðasefowo srɔ̃a Biblia kpli edziedzi la nɔ sukuxɔ aɖe si te ɖe teƒe si ʋukɔkɔɖia yi edzi le ŋu la me. Esi wòse tua ƒe ɖiɖi la, ete gbedodoɖa na Yehowa. Esi wobiae emegbe be aleke wòwɔ te ŋu le dzi dom hã la, egblɔ be nudzɔdzɔawo ɖo kpe nu si yesrɔ̃ le Biblia me ku ɖe ŋkeke mamlɛ siawo ŋu la dzi na ye. (2 Timoteo 3:1-5) Ðasefo eve aɖewo nɔ akɔfanyawo gblɔm na woƒe aƒelikawo veviedodotɔe. Nyɔnu tsitsi aɖe te ɖe wo ŋu hegblɔ be, “Ele be ame geɖe wu nanɔ nu si wɔm miele la wɔm.” Togbɔ be hlɔ̃donuwɔwɔa ɖe fu na ame vevie hewɔ nublanui hã la, eʋã ame aɖewo woɖo to se mɔkpɔkpɔ kple akɔfafa ƒe gbedeasi si le Mawu ƒe Nya la me.\nNudzɔdzɔa Ƒe Ŋɔdziléame Gakpɔtɔ Le Fu Ðem Na Ame Aɖewo\nEnye nyateƒe be, akɔfanya siwo woagblɔ tso dzi blibo me gɔ̃ hã mate ŋu aɖe mɔkpɔkpɔbuɖeame kple vɔvɔ̃ ɖe sia ɖe ɖa le ame siwo dzi afɔkua dzɔ ɖo tẽe la me keŋkeŋ o. Nya aɖeke mate ŋu aɖe dzila si ƒe vi tsi eme la ƒe vevesese ɖa alo aɖe kpovitɔ si ƒu du yi sukua me eye wòkpɔe be ye srɔ̃ hã nɔ ame siwo wowu dome la ƒe nuteɖeamedzi ɖa keŋkeŋ o.\nNu va te ɖe sukuvi siwo kpɔ nudzɔdzɔa teƒe la kple woƒe ƒometɔwo siaa dzi vevie wotɔwotɔwoe. Esi amewulaa te tua dada la, Vassilios ti kpo to afi si woɖo ɖi be amewo nato ne afɔku aɖe dzɔ le vo me la do go. Egblɔ be: “Esi meti kpo to fesrea nu do la, medo gbe ɖa na Yehowa. Mesusu be mele kuku ge. Meka ɖe edzi be nye gbedodoɖa mamlɛa ye nye ema.” Le kwasiɖa siwo kplɔe ɖo me la, enɔa drɔ̃e baɖabaɖawo kum, eye medina be yeaƒo nu na ame aɖeke o. Ale si wotsɔ hlɔ̃dodoa ŋuti nyatakakawo nɔ asi tsamee kpakple ame siwo nɔ nyatakakawo dim ƒe nuwɔwɔ vevemaseɖeamenutɔe na dzi kui vevie. Le ɣeyiɣi aɖe megbe la, egbɔ va eɖokui me.\nJonas kple Vassilios ye nɔ sukuxɔ ɖeka me, gake eya kpɔ eteƒe wowu woƒe sukuxɔmevi atɔ̃. Egblɔ be: “Le nudzɔdzɔa megbe teti la, meɖea fu nam be maƒo nu tso ale si nua dzɔe ŋu o; ɖeko wònɔ nam abe sinima dziŋɔ aɖe ene. Gake fifia la, esesẽ ŋutɔ be magblɔ ale si mele sesem le ɖokuinye mee. Nye seselelãmewo trɔna tso ɣeyiɣi yi ɣeyiɣi. Ɣeaɖewoɣi la, nyemedina be maƒo nu tso nudzɔdzɔa ŋu o; ɣebubuɣiwo la, meƒoa nu tso eŋu fũu.” Eya hã kua drɔ̃e baɖabaɖawo, eye alɔ̃ menya dɔna nɛ o.\nŊkeke aɖewo megbe la, wogbugbɔ sukuviawo ƒe nu siwo tsi woƒe sukuxɔawo me la na wo. Susuŋutinunyalawo xlɔ̃ nu be nu mawo kpɔkpɔ ate ŋu ana be woagaɖo ŋku hlɔ̃donua dzi. Gbã la, Jonas medi be yeaka asi yeƒe awudziwui, sukukplo, kple dzokekedolawo ƒe kukua ŋu o. Eye ɣesiaɣi si wòkpɔ ame aɖe wòɖi amewulaa alo kpɔ ame aɖe wòkpla akplo si ɖi amewulaa tɔ ɖe megbe la, ŋɔdzi lénɛ. Ne edzilawo le television dzi wɔna aɖe kpɔm eye wote tudada le eme la, enaa wòɖia vo le eɖokui me. Atikewɔlawo dze agbagba be yewoakpe ɖe ame siwo ŋu nudzɔdzɔ dziŋɔ ma gblẽ nu le la ŋu be woavo le susu me.\nJürgen, si nye Jonas fofo hã wɔa dɔ le susumedɔdaƒe, si wowu dɔwɔla aɖe le la. Egblɔ be dzila kple dɔwɔhati geɖewo nɔ wo ɖokuiwo biam be, “Nu ka tae nu sia dzɔ?” Eye wonɔ biabiam hã be, “Ne ɖe wònye nyee amewulaa da tui ɖe?” Le kpɔɖeŋu me, nyɔnu aɖe si wɔa dɔ le dɔnɔkɔa dzi, si nɔ xɔxɔnua hekpɔ amewulaa wòtso eme va yi eye wòkpɔe be anye ne ewu ye hã hafi la tɔtɔ ale gbegbe be wòhiã be susumedɔdalawo nana kpekpeɖeŋui.\nAle Si Wokpe Ðe Ame Aɖewo Ŋu Wonɔ Te Ðe Nɔnɔmea Nu\nNu kawoe ame aɖewo gblɔ be woawoe kpe ɖe yewo ŋu yewote ŋu nɔ te ɖe nu si gbegbe nudzɔdzɔ dziŋɔ ma gblẽ le yewo ŋu la nu? Jürgen gblɔ be: “Togbɔ be nu va tena ɖe ame dzi vevie ɣeaɖewoɣi hã la, hadede kple amewo nana be ame ƒe dzi dzea eme. Nyanya be amewo tsɔ ɖe le eme na ye, eye be womegblẽ ye ɖi o la, kpena ɖe ame ŋu ŋutɔ.”\nEdzɔa dzi na Jonas hã be amewo tsɔ ɖe le eme na ye. Egblɔ be: “Ame geɖewo ɖoa babadonamegbalẽviwo kple nya fakɔnamewo ɖem. Ame aɖewo ŋlɔa mawunyakpukpuiwo ɖe wo me, siwo mexlẽna enumake. Esia de dzi ƒo nam ŋutɔ.” Nu ka hãe gakpe ɖe eŋu? Egblɔ be: “Ne menyɔ le zã me eye nu te ɖe dzinye vevie la, medoa gbe ɖa. Ɣeaɖewoɣi la, meƒoa ha alo Nyɔ! * si woxlẽ lé ɖe CD dzi la sena.” Egblɔ kpee be Biblia gblɔ susu siwo tae nu siawo katã le dzɔdzɔm ɖo la na mí be: Satana ye le xexea dzi ɖum eye be míele xexea ƒe nuwuɣi. Fofoa gblɔ be, esia nyanya kpe ɖe yewo ŋu yewole dzi dom.\nEteƒe Madidi O, Fukpekpe Maganɔ Anyi O\nŊkeke ʋɛ aɖewo le nudzɔdzɔa megbe la, amewo tsɔ bosomikaɖiwo, seƒoƒowo, kple lɛta gbogbo aɖewo ɖada ɖe sukua ŋkume. Ðasefo aɖe si ŋkɔe nye Kerstin de dzesii be, le ame geɖewo ƒe lɛtaawo me la, wobia be, nu ka tae nu sia dzɔ, eye nu ka tae Mawu ɖe mɔ wòdzɔ ɖo mahã. Esi wòkpɔe be ehiã be woaɖo biabia mawo ŋu na amewo ta la, woa kple Ðasefo eve bubuwo ŋlɔ lɛta aɖe ɖada ɖe esiwo nɔ afi ma la dome.\nEsi wonɔ ŋkuɖodziwɔna aɖe si ŋu dziɖuɖua wɔ ɖoɖo ɖo la wɔm la, televisiondɔwɔƒe aɖe ɖe eƒe lɛtaa fia heyɔ emenya gbãtɔawo, siwo gblɔ be: “Nu ka tae? Le ŋkeke mamlɛ siawo me la, ame geɖewo yi edzi le nya sia biam madzudzɔmadzudzɔe, eye nya siwo wobiana vevie wue nye: Afi kae Mawu nɔ hafi? Eye nu ka tae wòɖe mɔ nu sia dzɔ ɖo?” Nublanuitɔe la, lɛtaa me nya mawo ŋu koe woƒo nu tso.\nNu ka tae míegblɔ be nublanuitɔe ɖo? Elabena lɛta la yi edzi ɖe nu si gbɔ fukpekpewo katã tso la me, eye wògblɔ be Mawu “akpɔ egbɔ be woaɖɔ nu siwo katã amegbetɔwo gblẽ le wo haviwo ŋu la ɖo.” Emegbe lɛtaa gblɔ kpee be: “Mawu gblɔ le Biblia ƒe agbalẽ mamlɛtɔa me be yeatutu aɖatsi sia aɖatsi ɖa le amewo ƒe ŋkume, eye ku maganɔ anyi o, eye konyifafa kple ɣlidodo kple vevesese hã magana anyi o. Nu siwo nɔ anyi tsã la nu va yi.” Yehowa Mawu agbɔ agbe ame siwo ku gɔ̃ hã. Le eƒe Fiaɖuƒe si ava kpuie me la, afɔkuwo, hlɔ̃dodowo, alo fukpekpewo maganɔ anyi o. Elabena Mawu do ŋugbe be: “Kpɔ ɖa! Mele nuwo katã wɔm yeyee.”—Nyaɖeɖefia 21:4, 5.\n^ mm. 20 Yehowa Ðasefowoe taa Nyɔ! magazine la, eye woawo kee wɔa esi woxlẽ lé ɖe CD dzi la hã.\nJonas xɔ babadonamegbalẽvi aɖe si dzi woŋlɔ ɖo be, “Míele ŋuwò bum vevie”\n[Nɔnɔmetata Tsoƒe si le axa 11]\nƉoe Ɖe Amewo Ɖoe Ɖe Amewo Wodo Hlɔ̃ Le Suku Aɖe Me—Akɔfafa Na Amewo Le Nudzɔdzɔa Megbe\nw09 12/1 axa 9-12


GBE BUBU Afrikaans Albanian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Estonian Eŋlisi Eʋegbe Finnish Franse German Greenlandic Hiligaynon Hungarian Igbo Indonesian Italian Japanese Korean Latvian Lithuanian Papiamento (Curaçao) Polish Portuguese Romanian Russian Setswana Slovak Slovenian Spanish Swahili Ukrainian\n“Esi meva ɖo yameʋudzeƒea la, nusi dzrom koe nye be matrɔ ayi aƒe! . . . Didi si nɔ menye be makpɔ nu yeyewo kple dzidzɔ si menɔ mɔ kpɔm na la katã bu ɖem. Kpuie ko la, aƒe dzrom wu ɣeyiɣi ɖesiaɖe si va yi.”—Uta.\nVƆVƆ̃ nɔa eme be woatsi akogo le dzronyigba dzi. Gake abe alesi nyati si do ŋgɔ le nyati sia siwo tsiã ɖe wo nɔewo nu me ɖee fia ene la, sɔhɛ geɖe va le etiam be yewoanɔ duta hena ɣeyiɣi aɖe. Ame aɖewo va dea suku alo va xɔa hehe tɔxɛwo. Ame aɖewo di be yewoasrɔ̃ gbegbɔgblɔ aɖe. Ame aɖewo ya yi be woava di ga ko. Gake ame bubuwo hã ʋu yi duta dukɔ siwo me Fiaɖuƒegbeƒãɖelawo hiã le.\nNe míatsɔe be taɖodzinu nyuiwo tae nèdi be yeava nɔ duta ɖo—taɖodzinu siwo akpɔ wò gbɔgbɔme nuhiahiãwo kple taɖodzinuwo gbɔ *—la, nukae nàte ŋu awɔ bene nàkpɔ dzidzedze le wò afima nɔnɔ me?\nÐoe Kplikpaa be Yeatrɔ ɖe Nɔnɔmeawo Ŋu\nGbã, ele be nàlɔ̃ faa atrɔ ɖe nɔnɔmeawo ŋu. Ema mefia be nàɖe asi le Kristotɔwo ƒe gɔmeɖosewo alo wò gbɔgbɔme ɖoɖowɔɖiwo ŋu o. Gake ate ŋu abia be nàsrɔ̃ nu yeyewo ɖuɖu, asrɔ̃ hadomegbenɔnɔ ŋuti se yeyewo, alo ate nuwɔwɔ mɔnu yeyewo kpɔ. Ðewohĩ kɔnu yeye siawo ato vovo kura tso alesi nèwɔnɛ le mia de gbɔ. Gake míate ŋu awɔ Yesu ƒe sedede be ‘migadrɔ̃ ʋɔnu o’ ŋudɔ le afisia wòasɔ. (Mateo 7:1) Le nyateƒe me la, ame ƒomevi aɖeke mekpɔ mɔ agblɔ be yewonyo wu ame bubuwo o. (Dɔwɔwɔwo 17:26) Abe alesi ko wòle be ame tsitsiwo natsri sɔhɛ siwo nɔ anyi le blemaɣeyiɣiwo me tsɔtsɔ sɔ kple esiwo li egbea madzemadzee ene la, nenema ke wòle be sɔhɛwo hã natsri duta dukɔwo tsɔtsɔ sɔ kple wo de dukɔ madzemadzee. (Nyagblɔla 7:10) Wò susu nenɔ nu nyui siwo le dukɔ yeye ma me nàte ŋu asrɔ̃ ŋu. Gakpe ɖe eŋu la, ne èsrɔ̃ dukɔ ma ƒe gbegbɔgblɔ kaba la, wò dzi adze eme kaba wu.\nApostolo Paulo te ŋu trɔ ɖe ameƒomevi vovovo ƒe nɔnɔmewo ŋu le eƒe dutanyanyuigbɔgblɔdɔa me elabena elɔ̃ faa be yeazu ‘nusianu na amewo katã.’ (Korintotɔwo I, 9:22) Nɔnɔme ma ƒomevi ate ŋu akpe ɖe ŋuwò be nàtrɔ ɖe nɔnɔmewo ŋu. Adrianne nye gbɔvi si wɔa aƒemedɔ na ƒome aɖe le Germany, bene woanɛ xɔdɔme kple nuɖuɖu. Eɖe nu me be: “Ehiã be matrɔ ɖe nɔnɔmewo ŋu elabena nyemate ŋu akpɔ mɔ be amewo natrɔ ɖe nye didiwo nu o.”\n‘Aƒe le Dzroyem!’\nLe kwasiɖa ʋɛ gbãtɔawo me la, ebɔ be woalé blanui eye aƒe nanɔ ame dzrom. Biblia ɖee fia be ‘aƒe dzro’ Yakob ‘vevie,’ togbɔ be Yakob nɔ dzronyigba dzi wu ƒe 20 hã! (Mose I, 31:30) Eyata megawɔ nuku na wò ne èléa blanui ɣeaɖewoɣi o. Gake ne wò susu nɔa nusiwo gbɔ nèdzo le ŋu ɣesiaɣi la, ɖeko nàgalé blanui ɖe edzi. (Mose IV, 11:4, 5) Mɔ nyuitɔ kekeake si dzi nàto aɖu wò akogotsitsia dzi enye be nàsrɔ̃ alesi nàtrɔ ɖe wò ɖoɖo kple nɔnɔme yeyeawo ŋui. Togbɔ be enyo be nàŋlɔ lɛta alo aƒo ka ana ƒometɔwo nase ŋkɔwò hã la, kaƒoƒo yi aƒeme geɖe akpa ate ŋu axe mɔ na wò be wò nɔƒe yeyea nagama wò o.\nKristotɔ sɔhɛ geɖe de dzesii be gomekpɔkpɔ le gbɔgbɔme dɔwɔnawo mee nye nu nyuitɔ kekeake si ɖua akogotsitsi dzi. (Filipitɔwo 3:16) Amber ɖo ŋku kwasiɖa gbãtɔ siwo wòtsɔ nɔ dutae dzi be: “Esesẽna nam le fiẽsiwo, esime naneke meli mawɔ o, eyata medzea agbagba be masrɔ̃ nu bubuwo alo axlẽ agbalẽ.” Rachel si nye ɖetugbi Britaintɔ si ɖi tsa yi Germany ƒo nu tso eya ŋutɔ ƒe nuteƒekpɔkpɔ me heɖo aɖaŋu be: “Wɔ ɖeka kple hamea enumake. Dze kpekpewo dede kaba.” Le gɔmedzedzea me la, ɖewohĩ àhiã kpekpeɖeŋu be nàte ŋu ayi kpekpeawo. Gake le Kristo-hamea me la, àte ŋu akpɔ xɔlɔ̃ ɖɔʋu siwo ate ŋu azu abe “nɔviŋutsuwo kple nɔvinyɔnuwo kpakple dada” ene.—Marko 10:29, 30.\nGomekpɔkpɔ le Kristotɔwo ƒe nyanyuigbɔgblɔdɔa me hã nye gbɔgbɔme ƒe ɖoɖowɔɖi nyui ƒe akpa aɖe. Menye ɖeko gbeƒãɖeɖe aɖe vi na wò le gbɔgbɔme o, ke akpe ɖe ŋuwò be nàtrɔ ɖe kɔnuwo kple gbegbɔgblɔ yeyea ŋu hã.\nMlɔeba gbedodoɖa kple ɖokuisinusɔsrɔ̃ nezu numame na wò. Wole vevie bene nàkpɔtɔ anɔ gbɔgbɔmelãmesẽ me. (Romatɔwo 12:12; Timoteo I, 4:15) Eyata Adrianne, si míeyɔ va yi kpɔ egbɔ be yetsɔ Biblia-srɔ̃gbalẽwo ɖe asi le ye degbe me.\nƑome si Gbɔ Nànɔ\nKristotɔ sɔhɛ aɖewo wɔ ɖoɖo be yewoanɔ ƒome siwo nye xɔsetɔwo gbɔ ne yewozɔ mɔ yi duta. Togbɔ be womate ŋu akpɔ mɔ be ƒome si gbɔ nàdze natrɔ zu dziwòlawo o hã la, woate ŋu anye ame nyui siwo nàde ha kplii eye woade dzi ƒo na wò le gbɔgbɔme.—Lododowo 27:17.\nTogbɔ be ele nenema hã la, dzeɖoɖo faa kple ƒome si gbɔ nàdze le vevie bene ƒomedodo nyui nakpɔtɔ anɔ mia dome. (Lododowo 15:22; 20:5; 25:11) Amber gblɔ be: “Ele be nusi wòle be nàwɔ me nakɔ na wò le susume. Ele be nànya nusi amesiwo gbɔ nèdze la anɔ mɔ kpɔm na tso gbɔwò. Eye ele be woanya nusiwo nèle mɔ kpɔm na tso wo gbɔ.” Bia nànya se siwo le ƒomea si le aƒea me kple aƒemedɔ siwo wòle be nàwɔ. Ele be miadzro nya mawo me tsitotsito.\nWò nɔnɔmea aɖe fu ŋutɔ, ne le kpɔɖeŋu me, ƒome si gbɔ nèdze hele dɔ wɔm na la ƒe dzixɔsewo to vovo na tɔwò. Esi wònye ɖewohĩ ƒomea mase nu gɔme na wò le wò Biblia me gɔmeɖosewo gome o ta la, àte ŋu aɖo nɔnɔme sesẽwo me. (Lododowo 13:20) Aƒemedɔ siwo woabia tso asiwò be nàwɔ la ate ŋu axɔ ɣeyiɣi si nàzã ɖe gbɔgbɔmedɔwo ŋu, abe Kristotɔwo ƒe kpekpewo dede ene. Eyata ne nɔnɔme siwo ŋu màte ŋu awɔ naneke le o zi dziwò be nèva dze ƒome si ƒe dzixɔsewo to vovo na tɔwò gbɔ la, ekema ahiã be nàɖe afɔ aɖewo do ŋgɔ.\nRachel kafui be: “Kpɔ egbɔ be nèna wonya be Kristotɔ yenye. Enyo wu be nàgblɔe na wo anukwareɖiɖitɔe enumake.” Numeɖeɖe na wo ku ɖe wò subɔsubɔ kple agbenyuinɔnɔ gome dzidzenuwo ŋu anye ametakpɔnu. Gakpe ɖe eŋu la, ele be nàgblɔ alesi Kristotɔwo ƒe kpekpewo kple gbeƒãɖeɖedɔa le vevie na wòe la na wò aƒetɔwo eme nakɔ. Mlɔeba nunya le eme be nàkpɔ egbɔ be mieŋlɔ nya veviwo abe gaƒoƒo siwo nàwɔ dɔ, ɣeyiɣi siwo màwɔ dɔ o, kple fetu si nàxɔ la ɖe agbalẽ dzi hafi nàdze dɔa gɔme. Esia ate ŋu axe mɔ na kuxiwo emegbe.\nLe agbagba vevitɔ kekeake siwo nàdze megbe hã la, kuxi ate ŋu ado mo ɖa. Le kpɔɖeŋu me, ne ƒome si gbɔ nèdze bia be nàdzo le woƒe aƒeme ɖe? Esia ate ŋu atɔtɔ ame ŋutɔ. Ne masɔmasɔ aɖe do mo ɖa la, ele be nàte kpɔ aƒo nu tso eŋu kpli wò aƒetɔwo le dzigbɔɖeanyi kple bubudedeameŋu me. (Lododowo 15:1) Lɔ̃ faa nàxɔ vodada ɖesiaɖe si nèwɔ la de eme. Ðewohĩ woatrɔ woƒe susu. Ne mele nenema o la, ahiã be nàdi xɔ bubu.\nKuxi bubuwo abia be nàbia kpekpeɖeŋu tso ame bubu gbɔ. Le kpɔɖeŋu me, àte ŋu aɖo gakuxi me, alo adze dɔ. Esi ɖewohĩ nèle vɔvɔ̃m be ne ye dzilawo nya nu tso eŋu la, woava kplɔ ye yi aƒee ta la, màdi be yeana woanya nusi le dzɔdzɔm o. Gakpe ɖe eŋu la, wole adzɔge ʋĩ, eye womanya alesi woakpɔ kuxi ma gbɔe le duta dukɔ me o. Gake anɔ eme be nuteƒekpɔkpɔ su hame si le mia gbɔ ƒe hamemegãwo si le kuxi mawo gbɔ kpɔkpɔ me, eye woate ŋu aɖo aɖaŋu nyuiwo na wò. Woate ŋu akpe ɖe ŋuwò hã be nànya nenye be enye nya si wòle be nàna dziwòlawo nanya nu tso eŋu.\nTɔtrɔ Yi Aƒe\nTogbɔ be kuxiwo kple gbetɔamewo anɔ eme hã la, duta nɔnɔ ɣeyiɣi aɖe ate ŋu aɖe vi, vevietɔ nenye be gbɔgbɔmenuwo tae nèyi ɖo. Gake ɣeyiɣia ade be nàtrɔ ayi aƒe. Andreas gblɔ be: “Nu nyui geɖe siwo va xɔa susua me ta la—madidi hafi nàŋlɔ manyomanyoawo be o—dzodzo sesẽ nam ŋutɔ.” Togbɔ be ele nenema hã la, megakpɔ mɔ be xɔ̃wòwo kple ƒometɔwo natrɔ woƒe nuwɔnawo zi ɖeka le esi nèva srɔ̃ nu yeyewo le duta tsɔ gbɔe ta o. Gakpe ɖe eŋu la, mèganɔ alesi wowɔa nuwoe le teƒe bubu gblɔm na wo edziedzi atsɔ nɔ dziku dom na woe o. Le dzɔdzɔme nu la, àdi be yeagblɔ yeƒe nuteƒekpɔkpɔwo na amesiame, gake megate ɖe dziwò ne ame aɖewo mekpɔ dzidzɔ ɖe wò nyawo ŋu o.\nEme kɔ ƒã be ele be nàbu nyametsotso si nàwɔ be yeava nɔ duta hena ɣeyiɣi aɖe la ŋkubiãnyae. Nenye be le nyaa me dzodzro kple dziwòlawo vɔ megbe, nètso nya me be anyo be yeazɔ mɔa la, dzra ɖo be nàkpe akɔ kple nɔnɔme sesẽ siwo nàdo goe. Abe alesi wòle le nyametsotso vevi ɖesiaɖe si nàwɔ le agbe me gome ene la, nunya anɔ eme be nàbu eŋu kɔnta gbã.—Luka 14:28-30.\n^ mm. 5 Kpɔ nyati si nye “Sɔhɛwo Biana Be . . . Ðe Wòle Be Mava Nɔ Dukɔ Bubu Mea?” si dze le July 8, 2000, ƒe tata me.\n[Aɖaka/Nɔnɔmetata si le axa 26]\nDedienɔnɔ Ŋu Ðaŋuɖoɖowo\n● Dzra wò mɔzɔgbalẽ, ga, kple yameʋuɖotikiti ɖe afisi le dedie.\n● Wɔ wò mɔzɔgbalẽ, dukɔmenɔnɔ ƒe mɔɖegbalẽ, yameʋuɖotikiti si nàtsɔ ɖo ʋu atrɔ gbɔ, kple agbalẽ vevi bubuwo ƒe fotokɔpiwo. Dzra agbalẽ mawo ƒe ɖeka ɖo ɖe ɖokuiwò gbɔ, eye nàɖo woƒe ɖeka ɖe dziwòlawo alo xɔlɔ̃wo le mia de.\n● Dziwòlawo alo xɔ̃wò siwo le mia de kple ƒome si gbɔ nèdze ƒe telefon xexlẽdzesi nenɔ ŋuwò ɣesiaɣi.\n● Mia kple amesiwo ƒe vidzinu to vovo na tɔwò dome gbenɔnɔ nenɔ dzadzɛ ɣesiaɣi, woɖale ƒome si gbɔ nèdze me, le suku, dɔwɔƒe, alo teƒe bubuwo o.\n● Srɔ̃ gɔmedzenya kple nyagbɔgblɔ tsɛwo ya teti le dukɔ si me nèyi la ƒe gbegbɔgblɔ me.\n● Yi kɔdzi ne woado wò akpɔ hafi nàdze mɔ. Kpɔ egbɔ be atike ɖesiaɖe si ahiã ƒe agbɔsɔsɔme si sɔ le asiwò.\nNe masɔmasɔwo do mo ɖa le mia kple ƒome si gbɔ nèdze dome la, miƒo nu tso eŋu le dzigbɔɖeanyi me\nƉoe Ɖe Amewo Ɖoe Ɖe Amewo Aleke Mawɔ Akpɔ Dzidzedze le Nye Dutanɔnɔ Me?\ng00 8/8 axa 24-26


Mateo 17 | Biblia Le Internet Dzi | Xexe Yeye Gɔmeɖeɖe (1984)\n17 Le ŋkeke ade megbe la, Yesu kplɔ Petro kple Yakobo kpakple nɔvia Yohanes ɖe asi, eye wòkplɔ wo yi to kɔkɔ aɖe dzi, woawo ɖeɖe. 2 Eye eƒe nɔnɔme trɔ le wo ŋkume, eye eƒe mo klẽ abe ɣe ene, eye eƒe awudziwuiwo nɔ dzo dam abe kekeli ene. 3 Eye kpɔ ɖa! Eliya kple Mose dze wokpɔ, eye wonɔ dze ɖom kplii. 4 Esia na Petro gblɔ na Yesu be: “Aƒetɔ, enyo na mí be míanɔ afi sia. Ne èlɔ̃ la, matu agbadɔ etɔ̃ ɖe afi sia, ɖeka na wò, ɖeka na Mose, eye ɖeka na Eliya.” 5 Esi wòganɔ nuƒoƒo dzi la, kpɔ ɖa! Alilikpo keklẽ aɖe do vɔvɔli ɖe wo dzi, eye kpɔ ɖa! Gbe aɖe ɖi tso alilikpoa me gblɔ be: “Ame siae nye Vinye, si gbɔ nyemelɔ̃a nu le o, si ŋu mekpɔ ŋudzedze ɖo; miɖo toe.” 6 Esi nusrɔ̃lawo se nya sia la, wotsyɔ mo anyi, eye vɔvɔ̃ ɖo wo ŋutɔ. 7 Eye Yesu te va heka asi wo ŋu gblɔ be: “Mitsi tsitre, migavɔ̃ o.” 8 Esi wofɔ mo dzi la, womekpɔ ame aɖeke o, negbe Yesu ŋutɔ ɖeka ko. 9 Eye esi wonɔ ɖiɖim tso toa dzi la, Yesu de se na wo gblɔ be: “Migagblɔ ŋutega la ŋu nya na ame aɖeke o, va se ɖe esime wofɔ Amegbetɔvi la tso ame kukuwo dome hafi.” 10 Ke hã, nusrɔ̃laawo biae be: “Ekema nu ka tae agbalẽfialawo gblɔna be ele be Eliya nava gbã?” 11 Eɖo eŋu gblɔ be: “Vavãe, Eliya ava, eye aɖɔ nuwo katã ɖo. 12 Gake mele egblɔm na mi be Eliya va xoxo, eye womedze sii o, ke boŋ wowɔ nu siwo wodi la ɖe eŋu. Nenema kee wòle be Amegbetɔvi la hã nakpe fu le wo si me.” 13 Tete nusrɔ̃lawo se egɔme be Yohanes Amenyrɔɖetsimela ŋu nyae wògblɔ na yewo. 14 Eye esi wogbɔna ameha la gbɔ la, ŋutsu aɖe te ɖe eŋu, hedze klo nɛ gblɔ be: 15 “Aƒetɔ, kpɔ nublanui na vinyeŋutsuvia, elabena anyidzedɔ le eŋu, eye wòte ɖe edzi ŋutɔ, elabena enuenu la, edzea anyi ɖe dzo me, eye enuenu la, edzea anyi ɖe tsi me; 16 eye mekplɔe vae na wò nusrɔ̃lawo, gake womete ŋu da gbe le eŋu o.” 17 Yesu ɖo eŋu gblɔ be: “Oo, dzidzime maxɔse totro kpaɖikpaɖi, ɣeyiɣi didi kae wòle be manɔ mia gbɔ ase ɖo? Ɣeyiɣi didi kae wòle be mado dzi le mia ta ase ɖo? Kplɔe va gbɔnye afii.” 18 Eye Yesu ka mo na gbɔgbɔ vɔ̃ la, eye wòdo go le eme; eye ŋutsuvi la ƒe lãme sẽ tso gaƒoƒo ma dzi. 19 Tete nusrɔ̃lawo ɖeɖe va Yesu gbɔ va biae be: “Nu ka ŋuti míawo ya míete ŋu nyae do goe o?” 20 Egblɔ na wo be: “Xɔse ʋɛ si le mia si tae. Elabena vavã mele egblɔm na mi be: Ne xɔse le mia si de atiku sue aɖe* ƒe lolome nu la, ekema miagblɔ na to sia be, ‘Ho le afi sia nàyi aɖadze afi mɛ!’ Eye wòaho ayi, eye naneke mate ŋu awu wɔwɔ na mi o.” 21 * —— 22 Esime woƒo ƒu ɖe Galilea ye Yesu gblɔ na wo be: “Ele be woade Amegbetɔvi la asi na amewo, 23 eye woawui, eye woafɔe ɖe tsitre le ŋkeke etɔ̃agbe.” Esia na woxa nu ŋutɔ. 24 Esi wova ɖo Kapernaum la, ame siwo dzɔa draxma eve le amewo si la te ɖe Petro ŋu biae be: “Ðe miaƒe nufiala ya medzɔa draxma eve la oa?” 25 Eɖo eŋu be: “Ɛ̃.” Gake esi wòge ɖe aƒea me la, Yesu do ŋgɔ biae be: “Simon, nu kae nye wò susu? Ame kawo sie anyigba dzi fiawo xɔa nudzɔdzɔ alo adzɔ le? Le wo viwo si loo alo le amedzrowo si?” 26 Esi wòɖo eŋu be: “Amedzrowo sie” la, Yesu gblɔ nɛ be: “Ekema mehiã be viwo naxe adzɔ o ɖe! 27 Gake be míagazu nukikli na wo o la, yi ƒu ta, da ƒu, eye lã gbãtɔ si nàɖe la, lée, eye ne èke eƒe nume la, àkpɔ klosalogaku aɖe. Tsɔe yi ɖana wo ɖe mía kpli wò nu.”\n^ Kpukpui sia dze le Biblia aɖewo me, gake medze le Helagbe me ŋɔŋlɔ si gɔme Westcott kple Hort ɖe, si sɔ kple Helagbe me asinuŋɔŋlɔgbalẽ xoxotɔwo la me o.


GBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Greenlandic Haitian Creole Hiligaynon Hungarian Igbo Iloko Indonesian Italian Japanese Kirghiz Korean Latvian Lithuanian Malagasy Malayalam Maya Mizo Moore Myanmar Norwegian Ossetian Papiamento (Aruba) Papiamento (Curaçao) Persian Polish Portuguese Rarotongan Romanian Samoan Sepedi Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Turkish Ukrainian Urdu Vietnamese\nÐE LƆLƆ̃ ɖe Yehowa ƒe dziɖulanyenye dzi bia be míaɖo toe bliboea? Ðe nuteƒewɔla wɔa nu nyui ɣesiaɣi le Mawu ŋkumea? Ameka ƒomeviwoe ‘dzea’ nyateƒe Mawu la ‘ŋu’? (Samuel I, 13:14) Biblia-gbalẽ si nye Samuel ƒe agbalẽ Evelia ɖo nya siawo ŋu wòde dzi gbɔ.\nNyagblɔɖila eve, Gad kple Natan siwo nɔ blema Israel-fia, Dawid, ŋu kplikplikpli woe ŋlɔ Samuel ƒe agbalẽ Evelia. * Wowu eŋɔŋlɔ nu le ƒe 1040 D.M.Ŋ. me lɔƒo, si nye Dawid ƒe ƒe 40 dziɖuɖua ƒe nuwuwu lɔƒo, eye Dawid ŋu nyawo kple woa kpli Yehowa dome ƒomedodo ŋu nyawo koŋue le eme. Ŋutinya wɔdɔɖeamedzi sia nye alesi dukɔ aɖe si ŋu aʋawɔwɔ gblẽ nu le la va zu fiaɖuƒe kpɔdzidzedze wɔɖeka aɖe le fia kalẽtɔ aɖe tee. Ŋutinya lédziname sia yɔ fũ kple amegbetɔ ƒe seselelãme detowo ɖeɖe fia.\nDAWID ‘KPƆ ŊUSẼ ÐE EDZI’\n(Samuel II, 1:1–10:19)\nAlesi Dawid wɔ nui esi wòse Saul kple Yonatan ƒe kua ɖe alesi wòsena le eɖokui me ɖe woamawo ŋu kpakple ɖe Yehowa ŋu fia. Woɖo Dawid fia le Xebron ɖe Yuda toa dzi. Woɖo Saul viŋutsu Is-Boset fia ɖe Israel ƒe to kpɔtɔeawo dzi. Dawid nɔ “ŋusẽ kpɔm ɖe edzi,” eye le ƒe adre kple afã lɔƒo megbe la, woɖoe fiae ɖe Israel blibo la dzi.—Samuel II, 5:10.\nDawid xɔ Yerusalem le Yebusitɔwo si eye wòwɔe eƒe fiaɖuƒea ƒe fiadu. Afɔku dzɔ le eƒe agbagbadzedze gbãtɔ be yeatsɔ nubablaɖaka ava Yerusalem me. Ke hã Dawid kpɔ dzidzedze le eƒe agbagbadzedze evelia me, eye wòɖu ɣe dzidzɔtɔe. Yehowa bla nu kple Dawid be yeatsɔ fiaɖuƒe anɛ. Dawid ɖu eƒe futɔwo dzi esi Mawu yi edzi nɔ kplii.\n2:18—Nukatae wònye viwo dada, Zeruya ŋkɔe woyɔ tɔ ɖe via etɔ̃awo, Yoab kple nɔviaŋutsu eveawo ŋu ɖo? Zi geɖe le Hebri-ŋɔŋlɔawo me la, viwo tɔ gomee woxlẽa dzidzimewo le. Anye be Zeruya srɔ̃ ku kaba, alo wobui be medze woayɔ eƒe ŋkɔ le Ŋɔŋlɔ Kɔkɔea me o tae. Wote ŋu yɔ wo tɔ ɖe Zeruya ŋu le esi wònye Dawid nɔvinyɔnu kpamkpam alo dadaa ƒe vi ta. (Kronika I, 2:15, 16) Afisi woƒo nu tso nɔvi etɔ̃ siawo fofo ŋu le koe nye eɖiƒe le Betlexem.—Samuel II, 2:32.\n3:29—Nukae nyagbɔgblɔ “ŋutsu ɖetitrela,”NW alo “amesi tɔna ɖe ati ŋu” fia? Nyɔnuwo koŋue lɔ̃a avɔ. Eyata nya sia ate ŋu afia ŋutsu siwo medze na dɔwɔnawo abe aʋawɔwɔ ene o si tae dɔ siwo nyɔnuwo wɔna zi geɖe koe wòle be woawɔ.\n5:1, 2—Ɣeyiɣi didi kae tso Is-Boset wuwu kple Dawid ɖoɖo fia ɖe Israel katã dzi me? Edze abe esɔ be míaƒo nya ta be Is-Boset dze eƒe dziɖuɖu si xɔ ƒe eve la gɔme le Saul ƒe ku megbe kpuie ene, si nye ɣeyiɣi si hã me Dawid dze dziɖuɖu gɔme le Xebron. Dawid ɖu fia ɖe Yuda dzi tso Xebron ƒe adre kple afã. Esi woɖoe fia ɖe Israel katã dzi megbe kpuie la, eɖe eƒe fiadua yi Yerusalem. Eyata ƒe atɔ̃ lɔƒo va yi tso Is-Boset ƒe kua megbe hafi Dawid va zu fia ɖe Israel katã dzi.—Samuel II, 2:3, 4, 8-11; 5:4, 5.\n8:2—Moabitɔ nenie wowu le woa kple Israel-viwo ƒe aʋa la wɔwɔ megbe? Anye be ɖee wokpɔ xexlẽmea to wo dzidzedzidze me ke menye to wo xexlẽ me o. Edze abe Dawid na Moabitɔawo mlɔ anyigba ɖe wo nɔewo xa le fli me ene. Emegbe ena wotsɔ ka dzidze flia. Anɔ eme be dzidzekaa ƒe teƒe eve, si nye Moabitɔwo mama ɖe etɔ̃ ƒe akpa eve, ye wowu eye wona ka ɖeka si nye woƒe akpa etɔ̃lia tsi agbe.\n2:1; 5:19, 23. Dawid bia gbe Yehowa hafi va nɔ Xebron eye nenema ke wòbia gbee hafi ho ɖe eƒe futɔwo ŋu. Ele na míawo hã be míadi Yehowa ƒe mɔfiafia hafi awɔ nyametsotso siwo lɔ míaƒe gbɔgbɔmemenyenye ɖe eme.\n3:26-30. Hlɔ̃biabia na ame ɖokui nana woŋea emetsonu vɔ̃wo.—Romatɔwo 12:17-19.\n3:31-34; 4:9-12. Vɔ̃ maɖomaɖo vɔ̃ teƒe kpakple nya malémalé ɖe dɔme ƒe nɔnɔme si Dawid ɖe fia nye kpɔɖeŋu nyui na mí.\n5:12. Mígaŋlɔ be gbeɖe be Yehowa fia eƒe mɔwo mí eye wòwɔe be míate ŋu anɔ ƒomedodo nyui me kplii o.\n6:1-7. Togbɔ be taɖodzinu nyuie nɔ Dawid si hã la, eƒe agbagbadzedze be yeakɔ Aɖaka la ɖe tasiaɖam dzi nye dada le Mawu ƒe sedede dzi si na mekpɔ dzidzedze o. (Mose II, 25:13, 14; Mose IV, 4:15, 19; 7:7-9) Usa ƒe Aɖaka lélenyaa fia mí hã be taɖodzinu nyuiwo metrɔa Mawu ƒe nudidiwo o.\n6:8, 9. Gbã la, Dawid do dɔmedzoe le nudzɔdzɔ ɖefuname sia me, emegbe vɔvɔ̃ ɖoe—ɖewohĩ ebu fɔ Yehowa gɔ̃ hã ɖe afɔkua ta. Ele be míakpɔ nyuie be míagabu fɔ Yehowa ɖe kuxi siwo dzɔna ɖe mía dzi le esi míegbe eƒe sewo dzi wɔwɔ ta o.\n7:18, 22, 23, 26. Dawid ƒe ɖokuibɔbɔ, Yehowa ɖeɖe dzaa ko subɔsubɔ, kple eƒe ɖetsɔtsɔ le Mawu ƒe ŋkɔ dodoɖedzi me nye nɔnɔme nyui siwo wòle be míasrɔ̃.\n8:2. Nyagblɔɖi aɖe si wogblɔ ɖi anɔ ƒe 400 do ŋgɔ va eme. (Mose IV, 24:17) Yehowa ƒe nyawo vaa eme godoo.\n9:1, 6, 7. Dawid wɔ ɖe eƒe ŋugbedodo dzi. Ele be míawo hã míadze agbagba awɔ ɖe míaƒe nyawo dzi.\nYEHOWA HE DZƆGBEVƆ̃E VA EƑE AMESIAMINA DZI\n(Samuel II, 11:1–20:26)\nYehowa gblɔ na Dawid be: “Kpɔ ɖa, mana dzɔgbevɔ̃e natso aƒewò me ava dziwò, eye maxɔ srɔ̃wòwo le ŋkuwò me atsɔ na xɔ̃wòvi, eye wòadɔ srɔ̃wòwo gbɔ le ŋdɔkutsu dzatsɛ.” (Samuel II, 12:11) Susu ka tae wogblɔ nya siawo ɖo? Nuvɔ̃ si Dawid wɔ kple Bat-Seba tae. Togbɔ be wotsɔ nuvɔ̃ ke Dawid si trɔ dzi me hã la, mate ŋu aƒo asa na nuvɔ̃a me tsonuwo o.\nGbã ɖevi si Bat-Seba dzi la ku. Emegbe Dawid vi Amnon dɔ tɔvia Tamar si nye ɖetugbi nɔaƒe la gbɔ sesẽe. Tamar nɔvi Absalom bia hlɔ̃ hewu Amnon. Absalom ɖo nugbe ɖe ye ŋutɔ fofoa ŋu eye wòɖe gbeƒã eɖokui be yezu fia le Xebron. Wozi Dawid dzi wòsi le Yerusalem. Absalom dɔ fofoa ƒe ahiãvi ewo siwo wògblẽ ɖe megbe be woakpɔ aƒea dzi la gbɔ. Esi wowu Absalom megbe ko hafi Dawid te ŋu trɔ yi eƒe fiaɖuƒea me. Wowu Benyamintɔ Seba le eƒe aglãdzedze me.\n14:7—Nukae “nye dzoka” la tsi tre ɖi na? Wotsɔ dzoka si le xɔxɔm vivivi la wɔa dzidzimevi si le agbe la ƒe kpɔɖeŋui.\n19:30—Nukatae Dawid ɖo Mefiboset ƒe numeɖeɖe ŋu nɛ nenema ɖo? Le toɖoɖo Mefiboset vɔ megbe la, Dawid anya de dzesii be yewɔ vodada esi yexɔ Ziba ƒe nyawo dzi se eŋumabumabu nyuie. (Samuel II, 16:1-4; 19:25-29) Anɔ eme be esia ku dzi na Dawid eye megadi be yease nya ma ƒe ɖeke o.\n11:2-15. Dawid ƒe vodada si woŋlɔ ɖi anukwaretɔe ɖo kpe edzi be Biblia nye Mawu ƒe Nya si tso gbɔgbɔ me.\n11:16-27. Ne míewɔ nuvɔ̃ gã aɖe la, mele be míadze agbagba be míatsyɔ nu edzi abe alesi Dawid wɔe ene o. Ke boŋ ele be míaʋu míaƒe nuvɔ̃ me na Yehowa eye míadi kpekpeɖeŋu tso hamemegãwo gbɔ le hamea me.—Lododowo 28:13; Yakobo 5:13-16.\n12:1-14. Natan ɖo kpɔɖeŋu nyui aɖe na hamemegã siwo woɖo le hamea me. Woƒe dɔe nye be woakpe ɖe amesiwo dze nuvɔ̃ me ŋu ne woaɖɔ woƒe mɔ ɖo. Ele be hamemegãwo natsɔ aɖaŋudzedze awɔ dɔ siae.\n12:15-23. Nusi dzɔ ɖe Dawid dzi ŋuti nukpɔsusu nyui si nɔ esi kpe ɖe eŋu be wòwɔ nusi dze le xaxa me.\n15:12; 16:15, 21, 23. Esi wòdze abe Absalom axɔ fiazia ene la, dada kple nɔƒegãdidi na aɖaŋudela nyui Axitofel va zu yomemɔfiala. Nunya ƒe amesinɔnɔ si ŋu ɖokuibɔbɔ kple nuteƒewɔwɔ mekpe ɖo o ate ŋu azu mɔ̃ aɖe ame.\n19:25, 31. Mefiboset kpɔ ŋudzedze ɖe Dawid ƒe amenuveve ŋu vavã. Elɔ̃ ɖe fia ƒe nyametsotso si wòwɔ ku ɖe Ziba ŋu dzi ɖokuibɔbɔtɔe. Ŋudzedzekpɔkpɔ ɖe Yehowa kple eƒe habɔbɔ ŋu naʋã mí be míabɔbɔ mía ɖokui.\n20:21, 22. Ame ɖeka ƒe aɖaŋudzedze ate ŋu aɖe ame geɖe tso afɔku me.—Nyagblɔla 9:14, 15.\nNA MÍADZE “YEHOWA SI ME”\n(Samuel II, 21:1–24:25)\nDɔ to ƒe etɔ̃ sɔŋ le Saul ƒe ʋufɔ si wòɖi esi wòwu Gibeontɔwo ta. (Yosua 9:15) Le hlɔ̃biabia nu la, Gibeontɔwo bia be woatsɔ Saul ƒe vi adre ana yewo yewoawu. Dawid tsɔ wo de asi na Gibeontɔwo, eye tsi gã aɖe dza eye kuɖiɖia nu tso. Filistitɔwo ƒe ame dzɔtsu ene ‘tsi Dawid kple eƒe dɔlawo si me.’—Samuel II, 21:22.\nDawid wɔ nuvɔ̃ gã aɖe esi wòde se be woaxlẽ dukɔa, si medze be wòawɔ o. Etrɔ dzime eye wòtia be yeadze “Yehowa si me.” (Samuel II, 24:14) Esia na dɔvɔ̃ wu ame 70,000. Dawid wɔ ɖe Yehowa ƒe sedede dzi eye dɔvɔ̃a nu tso.\n21:8, NW—Nukatae wogblɔ be viŋutsu atɔ̃ le Saul vinyɔnu Mixal si evɔ Samuel II, 6:23 gblɔ be etsi ko vaseɖe eƒe kugbe? Numeɖeɖe si dzi woda asi ɖo koŋue nye be viŋutsu siawo nye Mixal nɔvinyɔnu Merab, amesi srɔ̃ nye Adriel la ƒe viwo. Anɔ eme be Merab ku kaba, eye Mixal si nye konɔ la xɔ ŋutsuviawo nyi.\n21:9, 10—Ɣeyiɣi didi kae Rizpa dzɔ viaŋutsu evea kple Saul tɔgbuiyɔvi atɔ̃ siwo Gibeontɔwo wu la ŋu? Wohe ame adreawo ɖe ati ŋu “le nuŋeɣi ƒe ŋkeke gbãtɔ dzi”—March alo April. Wogblẽ woƒe ŋutilã kukuawo ɖe yame le to aɖe dzi. Rizpa dzɔ ame kuku adreawo ŋu zã kple keli ʋuu vaseɖe esime Yehowa ɖee fia be yeƒe dziku nu fa esi wòna kuɖiɖia nu tso. Anɔ eme be tsi gã aɖeke medza o vaseɖe esime nuŋeɣia wu enu le October me. Eyata anɔ eme be Rizpa dzɔ ame kukuawo ŋu ɣleti atɔ̃ alo ade sɔŋ. Emegbe, Dawid na wolɔ woƒe ƒuwo va ɖi.\n24:1—Nukatae amexexlẽ zu nuvɔ̃ gã aɖe Dawid wɔ? Womede se ɖe amexexlẽ dzro ŋu le Sea me o. (Mose IV, 1:1-3; 26:1-4) Biblia megblɔ susu si ta Dawid yi ɖaxlẽ ameawo ɖo o. Ke hã Kronika I, 21:1 na míese egɔme be Satanae blee. Gakpe ɖe eŋu la, Dawid ƒe aʋafia Yoab nya be Dawid ƒe ɖoɖo be yeaxlẽ ameawo mesɔ o, eye wòdze agbagba be yeagbe nɛ.\n22:2-51. Dawid ƒe hadzidziwo ɖee fia wònya se ŋutɔ be Yehowae nye Mawu vavã si ŋu wòdze be míaɖo ŋu ɖo bliboe!\n23:15-17. Dawid dea bubu deto Mawu ƒe se si ku ɖe agbe kple ʋu ŋu ŋuti ale gbegbe be le ɣeyiɣi sia me la, egbe nusi dze abe sea dzi dada ene gɔ̃ hã wɔwɔ. Ele be míatu nɔnɔme sia ɖo ɖe Mawu ƒe sededewo katã dziwɔwɔ ŋu.\n24:10. Dawid ƒe dzi ʋãe wòtrɔ dzime. Ðe míaƒe dzitsinya le agbe be wònana míete ŋu wɔa nu alea?\n24:14. Dawid ka ɖe edzi be Yehowa kpɔa nublanui na ame wu amegbetɔwo. Ðe kakaɖedzi ma le mía sia?\n24:17. Dawid xa nu be yeƒe nuvɔ̃ he fukpekpe va dukɔ blibloa dzi. Ele be nuvɔ̃wɔla si trɔ dzime naxa nu vevie ɖe vlodoame si eƒe nuwɔna he va hamea dzi ta.\nMíate Ŋu Anye ‘Amesi Dze Mawu Ŋu’\nIsrael fia evelia nye ‘amesi dze Yehowa ŋu’ vavã. (Samuel I, 13:14) Dawid metɔ gbe Yehowa ƒe dzidzenu dzɔdzɔeawo kpɔ gbeɖe o, eye mete kpɔ be yealé ye ŋutɔ yeƒe mɔ atsɔ Mawu manɔmee o. Ɣesiaɣi si Dawid wɔ nuvɔ̃ la, elɔ̃na ɖe eƒe vodada dzi, exɔa amehehe, heɖɔa eƒe mɔwo ɖo. Dawid nye nuteƒewɔla. Ðe nunya mele eme be míanɔ abe eyama ene, vevietɔ ne míeda vo oa?\nDawid ƒe agbemeŋutinya ɖee fia eme kɔ be lɔlɔ̃ ɖe Yehowa ƒe dziɖulanyenye dzi bia be míalɔ̃ ɖe Eƒe dzidzenu siwo ku ɖe nyui kple vɔ̃ ŋuti la dzi ahadze agbagba be míawɔ ɖe wo dzi abe nuteƒewɔlawo ene. Enye nusi míate ŋu awɔ. Aleke gbegbe míekpɔ ŋudzedze ɖe nusiwo míesrɔ̃ tso Samuel ƒe agbalẽ Evelia me ŋue nye si! Emenya siwo tso gbɔgbɔ me la le agbe eye wòsẽa ŋu vavã.—Hebritɔwo 4:12.\n^ mm. 2 Togbɔ be Samuel mekpɔ gome le eŋɔŋlɔ me o hã la, wotsɔ eƒe ŋkɔ na agbalẽ la elabena tsã la, Samuel ƒe agbalẽ eveawo nye agbalẽ xatsaxatsa ɖeka le Hebri-ŋɔŋlɔawo dome. Samuel ye ŋlɔ Samuel ƒe agbalẽ Gbãtɔ ƒe akpa gãtɔ.\nŊkuɖoɖo amesi ɖoe fiae heli kee dzi kpe ɖe Dawid ŋu wòbɔbɔ eɖokui\n“Kpɔ ɖa, mana dzɔgbevɔ̃e natso aƒewò me ava dziwò”\nƉoe Ɖe Amewo Ɖoe Ɖe Amewo Nya Vevi Siwo Tso Samuel ƒe Agbalẽ Evelia Me\nw05 5/15 axa 16-19


GBE BUBU Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Eŋlisi Eʋegbe Ga German Hiligaynon Hungarian Igbo Italian Korean Lithuanian Malagasy Mizo Ossetian Persian Polish Portuguese Romanian Sepedi Setswana Shona Silozi Slovak Slovenian Swahili Tsonga Turkish Ukrainian\nÐEWOHĨ èse nu tso nutala kple kpenumela, si nye Italiatɔ, Michelangelo ŋu kpɔ. Togbɔ be ate ŋu adzɔ be mèkpɔ asinudɔ siwo eya ŋutɔ wɔ tẽe dometɔ aɖeke kpɔ o hã la, wò susu awɔ ɖeka kple blema nutata ŋuti nunyala aɖe si yɔ Italiatɔ aɖaŋudɔwɔla bibi ma be “nutala wɔnuku si ɖeke mesɔ kpli o” la tɔ godoo. Míate ŋu agbe lɔlɔ̃ ɖe Michelangelo ƒe dzɔdzɔmeŋutete dzi o. Ame kae adze agbagba be yeakafu Michelangelo ƒe nutatawo evɔ wòagbe lɔlɔ̃ ɖe edzi be nutala bibi aɖe ŋutɔe wònye?\nAzɔ bu nu gbagbe hamehame siwo ƒe wɔwɔme wɔ nuku siwo ƒo xlã mí le anyigba dzi ŋu kpɔ. The New York Times gbugbɔ gblɔ nu gbagbe ŋuti nufialagã aɖe ƒe nyawo wòsɔ be: “Edze le nu gbagbe ŋuti nunya ƒe akpa sia akpa me be ɖe wowɔ nu siwo míekpɔna la aɖaŋutɔe.” Egblɔ kpee be: “Nu gbagbe gbogbo siwo li ɖee fia kɔte be ɖe wowɔ nuwo.” Ðe susu le eme be míakafu aɖaŋunuawo evɔ míagbe lɔlɔ̃ ɖe aɖaŋuwɔla ƒe anyinɔnɔ dzia?\nApostolo Paulo, ame si léa ŋku ɖe nu siwo ƒo xlãe ŋu vevie la, ƒo nu tso ame siwo ‘subɔa nuwɔwɔ wu wɔla la’ ŋu. (Romatɔwo 1:25) Wo dometɔ aɖewo siwo dzi nɔnɔmetɔtrɔ ŋuti nufiafia totrowo kpɔ ŋusẽ ɖo la, gbe lɔlɔ̃ ɖe edzi be aɖaŋunuwɔwɔ bia be aɖaŋuwɔla nanɔ anyi alo womete ŋu de dzesii o. Gake dzɔdzɔmeŋutinunya vavãe nɔnɔmetɔtrɔ ŋuti nufiafia la nyea? De dzesi nya si Christoph Schönborn, si nye Vienna ƒe Katoliko bisiɔpgã la, gblɔ le The New York Times me, egblɔ be: “Nufiafia ɖe sia ɖe si melɔ̃na ɖe aɖaŋunuwɔwɔ ŋuti kpeɖodzi gbogbo siwo le nu gbagbe ŋuti nunya me dzi o alo dina be yeaŋe aɖaba aƒu edzi la menye dzɔdzɔmeŋutinunya o, ke boŋ nususugblɔ koe wònye.”\nÐe Wòana Dzɔdzɔmeŋutinunya Natsi Akpo Dzia?\nKe hã, ame aɖewo bunɛ be lɔlɔ̃ ɖe kpeɖodzi siwo li be Wɔla aɖe li dzi “axe mɔ na numekukuwɔwɔ.” Magazine si nye New Scientist me nyati aɖe ɖe vɔvɔ̃ sia gblɔ be “dzɔdzɔmeŋutinunya si seɖoƒe meli na o la, atsi akpo dzi, eye mɔxeɖenu sesẽ si nye ‘aɖaŋuwɔla lae wɔe’ axe mɔ na eƒe ŋgɔyiyi.” Ðe kpeɖodzi aɖe le vɔvɔ̃ ma ŋua? Kura o. Le nyateƒe me la, mele nenema o. Nu ka tae?\nNe míegblɔ be nudogoɖenunu kple nɔnɔmetɔtrɔ si va yi edzi emegbe gbɔe míaƒe xexea kple nu gbagbe siwo le anyigba dzi dzɔ tso la, anye agbagbadzedze be míagbe numeɖeɖe siwo ŋu kpeɖodzi le la xɔxɔ de eme. Le go bubu me la, ne míelɔ̃ ɖe edzi be Wɔla nyanu aɖee wɔ nu siwo ƒo xlã mí la, ate ŋu aʋã mí be míaku nu me ku ɖe dzɔdzɔmenuwo kple Wɔla la ƒe nunya si dze le xexe si wokpɔna me la ŋu. Bu nya sia ŋu kpɔ: Enyanya be Leonardo da Vinci ye ta nɔnɔmetata si woyɔna be “Mona Lisa” la mexe mɔ na blema nutata ŋuti nunyalawo be woaku nu me ku ɖe aɖaŋu kple dɔwɔnu siwo wòzã la ŋu o. Nenema kee, ne míelɔ̃ ɖe edzi be Aɖaŋuwɔla aɖe li la, mele be esia naɖe dzi le mía ƒo be míagawɔ numekuku tsitotsito ku ɖe aɖaŋu wɔnuku si dze le eƒe aɖaŋunuwo kple nuwɔwɔwo me ŋu o.\nBiblia mexe mɔ ɖe numekukuwɔwɔ ŋu kura o, ke boŋ ede dzi ƒo be woaku nu me ku ɖe dzɔdzɔmenuwo kple Mawu ŋu. Fia Dawid si nɔ anyi le blema de ŋugble tso ale si wowɔ eƒe ametia aɖaŋutɔe la ŋu. Esia na wògblɔ be: “Wowɔm nukutɔe . . . wò dɔwɔwɔwo nye nukunu, eye nye luʋɔ dze si esia keŋ.” (Psalmo 139:14) Le nyateƒe me la, Biblia gblɔ be Wɔla la bia blemafofo Hiob be: “Èkpɔ anyigba ƒe kekemea?” (Hiob 38:18) Esia mefia mɔxexe ɖe nusɔsrɔ̃ kple numekukuwɔwɔ nu kura o. Ke boŋ ɖe Aɖaŋuwɔla Gãtɔ la kpe mí le afi sia be míasrɔ̃ nu tso yeƒe asinudɔwɔwɔwo ŋu. Bu nya si nyagblɔɖila Yesaya ŋlɔ si kpe mí be míadzi míaƒe sidzedze ku ɖe Ame si wɔ nu siwo ƒo xlã mí ŋu ɖe edzi la ŋu kpɔ, eŋlɔ bena: ‘Mifɔ mo dzi, ne miakpɔ nu! Ame kae wɔ nu siawo?’ Vavãe, Yesaya 40:26 gblɔ nyateƒenya aɖe si ɖee fia be ŋusẽ triakɔ aɖee wotsɔ wɔ xexea. Nyateƒenya ma wɔ ɖeka kple nu siwo ŋu dzɔdzɔmeŋutinunyalawo ke ɖo siwo ku ɖe dzɔdzɔmeŋusẽ kple dzɔdzɔmenuwo ŋu.\nEnye nyateƒe be, nyabiase siwo ku ɖe nuwɔwɔwo ŋu ƒe ŋuɖoɖo kpɔkpɔ menɔa bɔbɔe ɣesiaɣi o. Le go aɖewo me la, nu si gbɔ esia tsoe nye be míaƒe nugɔmesese ŋutete mede blibo o, eye míesea nu siwo le míaƒe xexea me la gɔme keŋkeŋ o. Hiob kpɔ esia dze sii. Ekafu Wɔla si na be anyigba te ŋu le yame evɔ mekui ɖe naneke ŋu o, ame si blaa tsiwo ɖe alilikpowo me le anyigba tame la. (Hiob 26:7-9) Ke hã, Hiob de dzesii be nu wɔnuku mawo ‘nye Wɔla la ƒe mɔwo toga ko.’ (Hiob 26:14) Ðikeke mele eme o be Hiob di be yeasrɔ̃ nu geɖe tso xexe si ƒo xlãe la ŋu. Dawid lɔ̃ ɖe eƒe nugɔmesese ƒe seɖoƒewo dzi, eye wòŋlɔ bena: “Nunya sia nye nuku nam akpa, ekɔ, nyemate ŋu anya ta le enu o.”—Psalmo 139:6.\nLɔlɔ̃ ɖe edzi be Wɔla aɖe li mexea mɔ na dzɔdzɔmeŋutinunya ƒe ŋgɔyiyi o. Le nyateƒe me la, ŋutilãmenuwo kple gbɔgbɔmenuwo ƒe gɔmesese deto didi nye nu si seɖoƒe meli na o, eye ayi edzi tegbee. Blema fia aɖe si xɔ ŋkɔ le nunya deŋgɔ si nɔ esi ta la ŋlɔ ɖokuibɔbɔtɔe be: “Ewɔ nuwo katã nyuie ɖe wo wɔɣi, eye wòde mavɔmavɔ dzi me na wo, negbe ɖeko amegbetɔ menya mɔnu le nusiwo Mawu wɔ la ƒe agɔmegbɔ kple tagbɔ ŋu o.”—Nyagblɔla 3:11.\n“Nu Siwo Me Ðeɖe Sesẽ Ƒe Mawu Yea”?\nAme aɖewo ʋlia nya be nenye be womekpɔ kpeɖodzi le dzɔdzɔmeŋutinunya me atsɔ aɖe nane me o hafi woƒoa nu tso Mawu ŋu “abe nyameɖeɖe gbɔkpɔnu” ene. Ne míagblɔe bubui la, ame siawo le gbɔgblɔm be Mawu Aɖaŋuwɔla ma va zua “nu siwo me ɖeɖe sesẽ ƒe Mawu,” abe ɖee “Mawu” nye amlimanya si wozãna ne amegbetɔwo menya ale si woaɖe nanewo me o ene. Gake nu kawo me ɖeɖee sesẽ le afi sia? Nu maɖinu sue aɖe si gbɔ míaƒe sidzedze ŋu yea? Kura o, nu gbogbo aɖe ŋutɔ siwo me Darwin ƒe nɔnɔmetɔtrɔ ƒe nufiafia mete ŋu ɖena o ye wonye. Wonye nu gbagbewo ƒe wɔwɔme ƒe akpa vevi aɖewo siwo me nɔnɔmetɔtrɔ ƒe nufiafia la mete ŋu ɖena o. Ne míagblɔe tututu la, nɔnɔmetɔtrɔ ŋuti nufiala siwo metua woƒe numeɖeɖewo ɖe kpeɖodzi ŋutɔŋutɔ aɖeke dzi o boŋue tsɔ Darwin ƒe nufiafia wɔ woƒe “nu siwo me ɖeɖe sesẽ ƒe Mawu.”\nWɔla si ŋu woƒo nu tsoe le Biblia me menye “nu siwo me ɖeɖe sesẽ ƒe Mawu” o. Ke boŋ eƒe dɔwo ku ɖe ɖoɖo si nu wowɔ nuwo ɖo, nuwɔwɔwo ƒe akpa sia akpa, kple nu sia nu si ku ɖe nuwɔwɔwo ŋu la ŋuti. Hakpala la te gbe ɖe nu si ƒo ɖe sia ɖe ta le Yehowa ƒe asinudɔwo me dzi ale: “Elabena gbɔwò agbedzɔƒe le, eye wò kekeli me míele kekeli kpɔm le.” (Psalmo 36:10) Woɖɔe wòsɔ nyuie be enye “Mawu, si wɔ dziƒo kple anyigba kple atsiaƒu kpakple woƒe nuwo katã.” (Dɔwɔwɔwo 4:24; 14:15; 17:24) Susu nyui aɖe tae ƒe alafa gbãtɔ me nufiala aɖe ŋlɔ bena Mawue “wɔ nuwo katã” ɖo.—Efesotɔwo 3:9.\nGakpe ɖe eŋu la, Mawu ɖo ‘dziƒo ƒe sewo,’ se siwo kplɔa dzɔdzɔmenuwo kple dzɔdzɔmeŋusẽwo, eye dzɔdzɔmeŋutinunyalawo gakpɔtɔ le nu srɔ̃m tso nu siawo ŋu. (Hiob 38:33) Eƒe aɖaŋunuwo de blibo, eye tameɖoɖo le wo ŋu, eye wonaa tame si wòɖo be nu gbagbe hamehame wɔnukuwo nanɔ anyigba dzi la vaa eme.\nAɖaŋunu Kple Susuŋudɔwɔwɔ Nyuie\nMlɔeba la, ele be míadzro nya si ku ɖe susuŋudɔwɔwɔ nyuie ŋu la me. Esi dzɔdzɔmeŋutinunya ŋlɔla John Horgan nɔ nu ƒom tso dzɔdzɔmeŋutinunya ƒe nufiafia vovovoawo ŋu la, egblɔ be: “Ne ɖikeke le kpeɖodziawo ŋu la, mele be wòakpe ŋu na mí be míana susuŋudɔwɔwɔ nyuie nafia mɔ mí o.”\nÐe susu le eme be míagblɔ be ɖeko agbea dzɔ le vome alo dzɔ tso ŋusẽ manyatalenu aɖe gbɔa? Togbɔ be nɔnɔmetɔtrɔ ƒe nufiafia kaka ale gbegbe hã la, ame siwo nunya le tagbɔ na, siwo dome dzɔdzɔmeŋutinunyalawo hã le, ka ɖe edzi be Wɔla nyanu aɖe li. Dzɔdzɔmeŋutinunya nufialagã aɖe de dzesii be “ame gbogbo aɖe ŋutɔ bunɛ nunyatɔe be ɖe wowɔ nu gbagbewo.” Nu ka tae wòle alea? Ame akpa gãtɔ alɔ̃ ɖe apostolo Paulo ƒe nya sia dzi bɔbɔe be: ‘Aƒe sia aƒe la amee tsonɛ.’ (Hebritɔwo 3:4) Eye Paulo yi edzi kple nyataƒoƒo sia si sɔ be: ‘Ame si wɔ nuwo katã lae nye Mawu.’ Le Biblia ƒe nukpɔsusu nu la, susu mele eme be woalɔ̃ ɖe edzi be aɖaŋuwɔla kple tula le aƒe sia aƒe si, evɔ agblɔ le ɣeyiɣi ma ke me be lãmenugbagbevi siwo ƒe wɔwɔme gɔme sese mele bɔbɔe o la dzɔ le wo ɖokui si le vome o.\nBiblia gblɔ nya sia ku ɖe ame siwo melɔ̃na ɖe edzi be Aɖaŋuwɔla kple Wɔla aɖe li o la ŋu be: “Abunetɔwo gblɔna le woƒe dzi me be: Mawu aɖeke meli o.” (Psalmo 14:1) Le afi sia la, hakpalaa ka mo na ame siwo mexɔ Wɔla la ƒe anyinɔnɔ dzi se va se ɖe fifi o la. Ate ŋu adzɔ be ame ŋutɔ ƒe nukpɔsusuwo ko nakpɔ ŋusẽ ɖe edzi le esi wòabu nuwo ŋu nyuie teƒe. Le go bubu me la, ame si nye nunyala kple nugɔmesela lɔ̃na ɖe edzi ɖokuibɔbɔtɔe be Wɔla aɖe li.—Yesaya 45:18.\nLe ame butame geɖe gome la, kpeɖodzi blibo li be Aɖaŋuwɔla Gã aɖe li.\nÀte Ŋu Adze Si Aɖaŋuwɔla La\nNe míebua mía ɖokui be míenye aɖaŋunuwɔwɔwo la, ke susu ka tae wowɔ mí ɖo? Tameɖoɖo kae le míaƒe agbe ŋu? Dzɔdzɔmeŋutinunya ɖeɖe dzaa mate ŋu aɖo nyabiase mawo ŋu wòade edeƒe o. Gake ele be míakpɔ ŋuɖoɖo siwo ŋu kakaɖedzi le, siwo me kɔ nyuie la, na nyabiase siawo. Biblia ate ŋu akpe ɖe mía ŋu le go siawo me ŋutɔ. Eƒo nu tso Yehowa ŋu be enye Wɔla kple Tameɖola, ame si wɔa nu sia nu le susu nyui aɖe ta. Ŋɔŋlɔawo ɖe tame si Mawu ɖo ɖe ameƒomea ŋu la fia, eye wòna etsɔme mɔkpɔkpɔ mí.\nGake míagabia ake be ame kae nye Yehowa? Mawu ka ƒomevie wònye? Yehowa Ðasefowo le didim be nànyae be ame ŋutɔŋutɔe Aɖaŋuwɔla Gã la nye. Àte ŋu asrɔ̃ nu ku ɖe eƒe ŋkɔ kple eƒe nɔnɔmewo kpakple ale si wòwɔa nu kple ameƒomea ŋu. To eƒe Nya, Biblia, sɔsrɔ̃ me la, àva kpɔ nu si tae menye ɖeko míakafu aɖaŋunu dzeani siwo wòwɔ ko evɔ o, ke boŋ míatsɔ kafukafu anae abe Aɖaŋuwɔla ene la.—Psalmo 86:12; Nyaɖeɖefia 4:11.\nAɖaŋuwɔla dzi xɔxɔ se wɔ ɖeka kple dzɔdzɔmeŋutinunya vavã\nAle si nuwɔwɔwo li hamehame hetrɔna ɖe woƒe nutoa me ƒe nɔnɔmewo ŋu ɖo kpe edzi be aɖaŋu gã aɖee wotsɔ wɔ woe\nAɖaŋunu bia be aɖaŋuwɔla nanɔ anyi


Filipitɔwo 4 | Biblia Le Internet Dzi | Xexe Yeye Gɔmeɖeɖe (1984)\n4 Eya ta nɔvinye lɔlɔ̃tɔ, siwo le dzroyem vevie, nye dzidzɔ kple nye fiakuku la, minɔ te sesĩe alea le Aƒetɔ la me, nye lɔlɔ̃tɔwo. 2 Mele nu xlɔ̃m Ewodia, eye mele nu xlɔ̃m Sintixe, be woƒe tamesusu nanɔ ɖeka le Aƒetɔ la me. 3 Ɛ̃, mele kuku ɖem na wò hã, hati kɔkutitsɔla vavã, be nànɔ kpekpem ɖe nyɔnu siawo ŋu, ame siwo ʋli kplim aduadu le nya nyui la ta hekpe ɖe Klemens kpakple hanyedɔwɔla susɔeawo ŋu, ame siwo ƒe ŋkɔwo le agbegbalẽa me. 4 Dzi nedzɔ mi le Aƒetɔ la me ɖaasi. Megale egblɔm ake be: Dzi nedzɔ mi! 5 Mina amewo katã nanyae be nugɔmeselawo mienye. Aƒetɔ la gogo. 6 Migatsi dzimaɖi le naneke ŋuti o, ke boŋ le nu sia nu me la, mitsɔ gbedodoɖa kple kokoƒoƒo kpakple akpedada ana Mawu nanya miaƒe didiwo; 7 eye Mawu ƒe ŋutifafa, si ƒoa susu ɖe sia ɖe ta la, adzɔ miaƒe dziwo kple miaƒe tamesusuwo ŋu to Kristo Yesu dzi. 8 Mlɔeba la, nɔviwo, nu siwo katã nye nyateƒe, nu siwo katã ŋu wòhiã be woabu vevie, nu siwo katã le dzɔdzɔe, nu siwo katã le dzadzɛ, nu siwo katã dze na lɔlɔ̃, nu siwo katã ŋu woƒoa nu nyui le, ne nɔnɔme nyui aɖe li, eye ne nane li si dze kafukafu la, minɔ nu siawo ŋu bum. 9 Nu siwo miesrɔ̃, eye miexɔ, eye miese, eye miekpɔ le gbɔnye la, minɔ nu siawo wɔwɔ dzi; eye ŋutifafa ƒe Mawu la anɔ anyi kpli mi. 10 Mele dzidzɔ geɖe kpɔm le Aƒetɔ la me, be miegate ŋunye bubu ake; mienɔ nye nyonyo ŋu bum vavã, gake mɔnukpɔkpɔ mesu mia si mieɖee fia o. 11 Menye ɖe mele esia gblɔm abe ɖe nu hiãm ene o, elabena le nɔnɔme ɖe sia ɖe si me mele la, mesrɔ̃e be ele be nu siwo le asinye la nadze ŋunye. 12 Ɛ̃, menya ale si nu hiãa ame, ɛ̃, menya ale si nu bɔna ɖe ame si. Le nu sia nu kple nɔnɔme ɖe sia ɖe me la, mesrɔ̃ nu ɣaɣla sia: be manya ale si woɖia ƒo kple ale si dɔ wua ame, ale si nu bɔna ɖe ame si kple ale si nu hiãa ame. 13 Le nuwo katã gome la, mekpɔa ŋusẽ tso ame si doa ŋusẽm la gbɔ. 14 Ke hã, miewɔe nyuie, be miezu gomekpɔlawo kplim le nye xaxawo me. 15 Le nyateƒe me la, mi Filipitɔwo mienyae hã be, le nya nyui la gbɔgblɔ ƒe gɔmedzedze me, esi medzo le Makedonia la, hame aɖeke mekpɔ gome kplim le nunana kple nuxɔxɔ ƒe nya me o, negbe miawo ko; 16 elabena esime menɔ Tesalonika kura gɔ̃ hã la, mieɖo nu siwo hiãm la ɖem, menye zi ɖeka ko o, ke boŋ zi eve sɔŋ. 17 Menye be ɖe mele nunana la dim vevie o, ke boŋ kutsetse, si ana miakpɔ viɖe geɖe ɖe edzi la dim mele vevie. 18 Ke hã, nuwo katã le asinye, eye wosɔ gbɔ nam. Meyɔ gba go fifia si mexɔ nu siwo mieɖo ɖem to Epafrodito dzi la, nu siwo nye ʋeʋẽ lilili, vɔsa nyui, si dzea Mawu ŋu la. 19 Nye Mawu hã ana nu siwo katã miahiã la mi, le eƒe ŋutikɔkɔe ƒe kesinɔnuwo nu to Kristo Yesu dzi. 20 Ke mía Mawu kple Fofo la tɔ nanye kafukafu tso mavɔ me yi mavɔ me. Amen. 21 Mido gbe na ame kɔkɔe ɖe sia ɖe si le ƒomedodo me kple Kristo Yesu la nam. Nɔvi siwo le gbɔnye la do gbe na mi. 22 Ame kɔkɔewo katã do gbe na mi, vevietɔ ame siwo le Kaisaro ƒe aƒe me. 23 Aƒetɔ Yesu Kristo ƒe amenuveve nanɔ anyi kple gbɔgbɔ si mieɖena fiana la.


Afi Kae Wòle Be Nànɔ Ne Nuwuwua Va?\nGbetakpɔxɔ—Tata Si Míesrɔ̃na | May 2009\nNE Yehowa he nuɖoanyi vɔ̃ɖi sia va nuwuwui le Harmagedon me la, aleke nuwo anɔ na ame dzɔdzɔewo? Lododowo 2:21, 22 ɖo eŋu be: “Nuteƒewɔlawo anɔ anyigba la dzi, eye ame maɖifɔwo asusɔ ɖe edzi; ke woatsrɔ̃ ame vɔ̃ɖiwo ɖa le anyigba dzi, eye woaho ame maɖianukwarewo ɖa le edzi.”\nKe aleke ame maɖifɔwo asusɔ ɖe anyigba dzi? Ðe sitsoƒe aɖe anɔ anyi na woa? Afi kae wòle be ame dzɔdzɔewo nanɔ ne nuwuwua va? Agbetsitsi ŋuti nuŋlɔɖi ene aɖewo siwo le Ŋɔŋlɔawo me kɔ nya siawo me.\nEsime Teƒe Si Woanɔ Nɔ Vevie\nMíexlẽ ku ɖe ale si woɖe blemafofo siwo nye Noa kple Lot ŋu le 2 Petro 2:5-7 be: “[Mawu] mehe ɖe megbe le tohehe na blemaxexe aɖe me o, gake wòkpɔ Noa, dzɔdzɔenyenye ƒe gbeƒãɖela, kpakple ame adre bubuwo ta dedie esime wòhe tsiɖɔɖɔ va ame mavɔ̃mawuwo ƒe xexe aɖe dzi; eye wòbu fɔ du siwo nye Sodom kple Gomora to nana be wozu afi me, wònye nu siwo ava va la ƒe kpɔɖeŋu na ame mavɔ̃mawuwo; eye wòɖe ame dzɔdzɔe Lot, si sedzidalawo ƒe ŋukpenanuwɔwɔ atraɖii ɖe fu na vevie la.”\nAleke Noa wɔ te ŋu tsi agbe le Tsiɖɔɖɔa me? Mawu gblɔ na Noa be: “Ŋutilãwo katã ƒe nuwuwu ɖo azɔ, elabena woƒe nu vlo wɔwɔ xɔ anyigba la dzi; kpɔ ɖa, matsrɔ̃ wo kple anyigba siaa. Tsɔ dzatiwo kpa aɖakaʋu na ɖokuiwò.” (1 Mose 6:13, 14) Noa kpa aɖakaʋua abe ale si tututu Yehowa de se nɛ be wòawɔe ene. Ŋkeke adre hafi tsiɖɔɖɔa nadze egɔme la, Yehowa de se nɛ be wòakplɔ lãwo ayi ɖe aɖakaʋua me, eye eya ŋutɔ kple eƒe ƒomea katã hã nayi ɖe eme. Le ŋkeke adrelia dzi la, Mawu do ʋɔa, eye ‘tsi dza ɖe anyigba dzi ŋkeke blane kple zã hã blane.’ (1 Mose 7:1-4, 11, 12, 16) “Woɖe” Noa kple eƒe ƒomea “to tsi [la] me.” (1 Pet. 3:20) Woƒe agbetsitsi nɔ te ɖe aɖakaʋua me nɔnɔ dzi. Teƒe bubu aɖeke meganɔ anyigba dzi si woate ŋu anɔ atsi agbe o.—1 Mose 7:19, 20.\nLe Lot ya gome la, mɔfiame si wonae la to vovo vie. Mawudɔla eve gblɔ afi si mele be wòanɔ o la nɛ. Mawudɔla eveawo gblɔ na Lot be, ‘Kplɔ tɔwò tɔ, siwo katã le [Sodom] dua me la, do go tso teƒe sia. Míele teƒe sia tsrɔ̃ ge.’ Enɔ na wo be ‘woasi ayi ɖe to la dzi.’—1 Mose 19:12, 13, 17.\nNoa kple Lot ƒe nuteƒekpɔkpɔawo ɖee fia be, “Yehowa nya ale si wòaɖe ame siwo tsɔ wo ɖokui na Mawu la tso tetekpɔ me, gake wòadzra ame madzɔmadzɔwo ɖo hena ʋɔnudrɔ̃gbe.” (2 Pet. 2:9) Le agbetsitsi ƒe nudzɔdzɔ eve siawo siaa me la, teƒe si woanɔ la nɔ vevie ŋutɔ na ɖeɖekpɔkpɔ. Enɔ na Noa be wòayi ɖe aɖakaʋu la me; enɔ na Lot ya be wòado go le Sodom dua me. Gake alea koe wònɔna ɣesiaɣia? Ðe Yehowa ate ŋu aɖe ame dzɔdzɔewo, afi ka kee woɖale o, si mahiã be wòana woayi aɖanɔ teƒe bubu aɖe oa? Be míaɖo nyabiase siawo ŋu la, na míadzro ɖeɖekpɔkpɔ ŋuti nuŋlɔɖi eve bubu aɖewo me kpɔ.\nÐe Teƒe Si Woanɔ La Nɔa Vevie Ɣesiaɣia?\nHafi Yehowa nahe fukpekpe ewolia ava Egiptetɔwo dzi atsɔ ahe to na wo le Mose ƒe ŋkekea me la, Ede se na Israel viwo be woatsɔ Ŋutitotolẽvi la ƒe ʋu asisi ɖe woƒe aƒewo ƒe ʋɔtruti eveawo kple etametɔ ŋuti. Nu ka tae? Ale be ‘ne Yehowa yina Egiptetɔwo gblẽ ge, eye wòkpɔ ʋu, si le ʋɔtruti eveawo kple etametɔ ŋuti la, Yehowa ato ʋɔtru la ŋu, eye mana nugblẽla nage ɖe woƒe xɔwo me awu wo o.’ Le zã ma tututu me la, ‘Yehowa wu ŋgɔgbeviwo katã le Egipte nyigba dzi, tso Farao ƒe ŋgɔgbevi, si le eƒe zi dzi la dzi va se ɖe gatɔ, si le gaxɔ me la, ƒe ŋgɔgbevi kpakple lãwo ƒe ŋgɔgbeviwo katã dzi.’ Israel viwo ƒe ŋgɔgbeviwo tsi agbe, eye menɔ na wo dometɔ aɖeke be wòadzo le enɔƒe ayi teƒe bubu o.—2 Mose 12:22, 23, 29.\nBu nudzɔdzɔ si ku ɖe Raxab, gbolo aɖe si nɔ Yerixo dua me, la hã ŋu kpɔ. Esusɔ vie ko ne Israel viwo nate Ŋugbedodonyigba la xɔxɔ. Esi Raxab kpɔe be wogbɔna Yerixo tsrɔ̃ ge godoo la, egblɔ na Israel ŋkutsala eveawo be, dzidzi ƒo dukɔa le esi Israel viwo gbɔna wo dzi dze ge la ŋuti. Etsɔ ŋkutsalawo ɣla, eye wògblɔ na wo be woaka atam na ye be woana ye kple yeƒe ƒome bliboa natsi agbe le Yerixo dua tsrɔ̃ɣi. Ŋkutsalaawo gblɔ na Raxab be wòaƒo eƒe ƒome bliboa nu ƒu ɖe eƒe aƒe si nɔ dua ƒe gli dzi la me. Ne edo go le aƒea me la, eya ŋutɔ kple eƒe ƒomea atsrɔ̃. (Yos. 2:8-13, 15, 18, 19) Ke hã, Yehowa gblɔ na Yosua emegbe be, “du la ƒe gliwo aŋe adze eme.” (Yos. 6:5) Eva nɔ dzedzem azɔ abe teƒe si ŋkutsalaawo fia asii be enye dedienɔƒe la ɖo afɔku me ene. Aleke woawɔ aɖe Raxab kple eƒe ƒometɔwo?\nEsi ɣeyiɣia de be Israel viwo nadze Yerixo dzi ahaxɔe la, wodo ɣli eye wote lãdzowo kuku. Yosua 6:20 gblɔ be: “Esi [Israel] dukɔ la se akɔfɛawo ƒe ɖiɖi la, wotso aseye hoo, tete du la ƒe gliwo mu ɖo baba.” Fifia ame aɖeke mate ŋu awɔ naneke tso gli si nɔ mumum la ŋu o. Gake nukutɔe la, glia mu ʋuu heva tɔ esi wòɖo Raxab ƒe aƒea dzi. Yosua gblɔ na ŋkutsala eveawo be: ‘Miyi ɖe gbolo la ƒe me, ne miakplɔ nyɔnu la kple eƒe ƒometɔwo katã do goe, abe ale si mieka atam nɛ ene.’ (Yos. 6:22) Ame siwo katã nɔ Raxab ƒe aƒe me la tsi agbe.\nNu Kae Nye Nu Vevitɔ?\nNu kae míate ŋu asrɔ̃ tso ŋutinya siwo ku ɖe Noa, Lot, Israel vi siwo nɔ anyi le Mose ƒe ŋkekea me, kple Raxab ƒe agbetsitsi ŋu la me? Aleke nuŋlɔɖi siawo ate ŋu akpe ɖe mía ŋu míanya afi si wòle be míanɔ ne fifi nuɖoanyi vɔ̃ɖi sia ƒe nuwuwu va ɖo?\nEnye nyateƒe be Noa tsi agbe esi wòyi ɖe aɖakaʋua me. Gake nu ka tae wònɔ aɖakaʋua me ɖo? Ðe menye esi xɔse nɔ esi eye wònye toɖola tae oa? Biblia gblɔ be: ‘Noa wɔe; ale si Mawu de se nɛ la, nenema pɛ wòwɔ.’ (1 Mose 6:22; Heb. 11:7) Ke míawo ya ɖe? Ðe míele nu siwo katã ƒe se Mawu de na mí la wɔma? Noa nye “dzɔdzɔenyenye ƒe gbeƒãɖela” hã. (2 Pet. 2:5) Abe Noa ene la, ɖe míawo hã míewɔa gbeƒãɖeɖedɔa dzonɔamemetɔe nenye be anyigbamama si me míewɔa dɔ le la me tɔwo meɖoa to mí o kura gɔ̃ hã?\nLot tsi agbe le esi wòsi le Sodom ta. Wokpɔ eta le esi wònye ame dzɔdzɔe le Mawu ŋkume eye sedzidala siwo nɔ Sodom kple Gomora la ƒe ŋukpenanuwɔwɔ atraɖii ɖe fu nɛ vevie ta. Ðe ŋukpenanuwɔwɔ siwo xɔ aƒe ɖe míaƒe xexea me egbea la ɖea fu na mí ŋutɔŋutɔa? Alo ɖe wo teƒe kpɔkpɔ va ma ŋku na mí ale gbegbe be womegatsɔa fu le lãme na mí kura oa? Ðe míele míaƒe ŋutetewo katã wɔm be woakpɔ mí “ɖimaƒomaƒoe kple mokaka manɔŋui le ŋutifafa” mea?—2 Pet. 3:14.\nLe Israel vi siwo nɔ Egipte kple Raxab si nɔ Yerixo gome la, woƒe agbetsitsi nɔ te ɖe woƒe aƒewo me nɔnɔ dzi. Esia bia xɔse kple toɖoɖo. (Heb. 11:28, 30, 31) Kpɔ ale si Israel ƒome ɖe sia ɖe afɔ ŋku ɖe eƒe ŋgɔgbevi dzi gãa esi “avifafa de dzi” le Egiptetɔwo ƒe aƒe si me yi ekemɛ me le susu me ɖaa! (2 Mose 12:30) Kpɔ ale si Raxab kple eƒe ƒomea woanya lé ɖe wo nɔewo ŋu goŋgoŋ esi Yerixo gliawo ƒe mumu ƒe gbeɖeɖe nɔ tetem ɖe woƒe aƒea ŋu la le susu me ɖaa! Ebia be xɔse geɖe nanɔ Raxab si hafi wòate ŋu ayi edzi aɖo to ahanɔ aƒe ma me.\nEteƒe madidi o Satana ƒe xexe vɔ̃ɖi sia awu enu. Míenya ale si Yehowa akpɔ eƒe amewo ta le “dzikudogbe” dziŋɔ ma dzi haɖe ya o. (Zef. 2:3) Ke hã, eɖanye afi ka kee míele alo nɔnɔme ka mee míele ɣemaɣi o, míate ŋu aka ɖe edzi be míaƒe agbetsitsi anɔ te ɖe Yehowa dzi xɔxɔ se kple toɖoɖoe dzi. Hafi ɣemaɣi naɖo la, mina míayi edzi ana nɔnɔme nyuitɔ nanɔ mía si ɖe nu si woyɔ le Yesaya ƒe nyagblɔɖi me be “xɔgã me” la ŋu.\n“Yi Ðe Wò Xɔgã Me”\nYesaya 26:20 gblɔ be: ‘Nye dukɔ, yi ɖe wò xɔgã me, eye nàdo ʋɔ ɖe ɖokuiwò nu, ɣla ɖokuiwò vie, va se ɖe esime dziku la nu nava yi.’ Nyagblɔɖi sia anya va eme zi gbãtɔ le ƒe 539 D.M.Ŋ. me, esime Mediatɔwo kple Persiatɔwo ɖu Babilontɔwo dzi. Esi Persiatɔ Kores ge ɖe Babilon dua me la, edze abe ede se be ame sia ame nanɔ eƒe xɔ me ene, elabena eɖe gbe na eƒe asrafowo be woawu ame sia ame si woakpɔ le gota la.\nLe míaƒe ŋkekea me la, “xɔgã me” si ŋu woƒo nu tsoe le nyagblɔɖi sia me la ate ŋu ado ƒome kplikplikpli kple Yehowa Ðasefowo ƒe hame 100,000 kple edzivɔ siwo le xexea me godoo la. Hame mawo wɔa akpa vevi aɖe le míaƒe agbe me. Woayi edzi awɔ akpa vevi aɖe le míaƒe agbe me le “xaxa gã la” me. (Nyaɖ. 7:14) Wode se na Mawu ƒe amewo be woayi woƒe “xɔgã me” ahaɣla wo ɖokuiwo va se ɖe “esime dziku la nu nava yi.” Ele vevie ŋutɔ be míatu nɔnɔme nyuiwo ɖo ku ɖe míaƒe hamea ŋu ahalé nɔnɔme mawo me ɖe asi, eye míaɖoe kplikpaa be míanɔ ha dem kple hamea kplikplikpli. Anyo be míawɔ ɖe Paulo ƒe nuxlɔ̃ame sia dzi be: “Mina míanɔ mía nɔewo ŋu bum, bene míado ŋusẽ mía nɔewo hena lɔlɔ̃ kple dɔ nyuiwo wɔwɔ, eye míaganɔ míaƒe ƒuƒoƒewo gblẽm ɖi, abe ale si wòzu numame na ame aɖewo ene o, ke boŋ míanɔ dzi dem ƒo na mía nɔewo, eye míawɔe geɖe wu, esi [míekpɔ] be ŋkeke la le ɖoɖom ta.”—Heb. 10:24, 25.\nNu kawoe míate ŋu asrɔ̃ tso ale si Mawu ɖe amewo le blema la me?\nNu kae “xɔgã me” ate ŋu afia le míaƒe ŋkekea me?\nMina Míayi Ŋgɔ Aɖo Tsitsinyenye Gbɔ—“Yehowa Ƒe Ŋkeke Gã La Tu Aƒe”\nSɔhɛwo—Mina Miaƒe Ŋgɔgbedede Nadze Ƒãa\nSrɔ̃ŋutsuwo, Misrɔ̃ Kristo Ƒe Lɔlɔ̃!\nMawudɔlawo—‘Wonye Gbɔgbɔwo Hena Dutoƒo Subɔsubɔdɔ Wɔwɔ’\nMina Míasrɔ̃ Itai Ƒe Nuteƒewɔwɔ\nNu Ka Tae Míadze “Kristo La” Yome?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA May 2009\nGBETAKPƆXƆ—TATA SI MÍESRƆ̃NA May 2009


GBE BUBU Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Eŋlisi Eʋegbe Ga German Hiligaynon Hungarian Igbo Italian Kazakh Korean Lithuanian Malagasy Myanmar Polish Portuguese Romanian Sepedi Setswana Shona Silozi Slovak Slovenian Swahili Tsonga Turkish Turkmen Turkmen (Cyrillic) Ukrainian\nAlekee wòle be míase Paulo ƒe nyagbɔgblɔ si nye be, ele be ahosi aɖe nanye “ŋutsu ɖeka srɔ̃” hafi wòadze be Kristo hamea nana kpekpeɖeŋui la gɔme?—Timoteo I, 5:9.\nEsi wònye ahosi ŋue Paulo nɔ nu ƒom tsoe ta la, edze ƒãa be nyagbɔgblɔ “ŋutsu ɖeka srɔ̃” la ku ɖe eƒe srɔ̃ɖegbenɔnɔ do ŋgɔ na eƒe ahosinyenye la ŋu. Ðe esia nɔ fiafiam be zi ɖeka pɛ koe wòle be ahosia naɖe srɔ̃ kpɔa? Alo ɖe gɔmesese bubu anya nɔ Paulo ƒe nyaawo ŋua? *\nAme aɖewo do susua ɖa be ahosi siwo ɖe srɔ̃ zi ɖeka pɛ ko kpɔ la ŋutie Paulo nɔ nu ƒom tso. Enye nyateƒe be le dekɔnu aɖewo nu kple le nuto aɖewo me la, wodea bubu ahosi siwo nɔ anyi srɔ̃maɖemaɖee la ŋu ŋutɔ. Gake nuŋububu sia tsi tre ɖe nya siwo Paulo gblɔ le eƒe lɛta bubuwo me la ŋu. Le kpɔɖeŋu me, ena eme kɔ na Kristotɔ siwo nɔ Korinto la be, togbɔ be yexɔe se be ahosi akpɔ dzidzɔ wu ne enɔ anyi srɔ̃maɖemaɖee hã la, “evo bena, wòaɖe amesi ke wòlɔ̃; negbe ɖeko woawɔe le Aƒetɔ la me.” (Korintotɔwo I, 7:39, 40; Romatɔwo 7:2, 3) Gakpe ɖe eŋu la, le lɛta si Paulo ŋlɔ na Timoteo me la, egblɔ be: “Mele didim bena, ahosi, siwo metsi haɖe o la, naɖe srɔ̃.” (Timoteo I, 5:14) Eya ta ne ahosi aɖe gbugbɔ ɖe srɔ̃ la, womebunɛ be ewɔ ŋukpenanu si medze o.\nEkema aleke koŋ wòle be míase nya si Paulo gblɔ na Timoteo la gɔmee? Mawunyakpukpui sia me koe nyagbɔgblɔ “ŋutsu ɖeka srɔ̃” la dze le. Le Helagbe me la, gɔmesese si koŋ le nya sia ŋue nye “nyɔnu si nye ŋutsu ɖeka tɔ.” Dzidzɔtɔe la, nya sia sɔ kple nya si Paulo zã zi geɖe le eƒe lɛtawo me si nye, “nyɔnu ɖeka srɔ̃,” si fia “ŋutsu si nye nyɔnu ɖeka tɔ” le Helagbea ƒe gɔmesese ŋutɔŋutɔ nu. (Timoteo I, 3:2, 12; Tito 1:6) Nyagbɔgblɔ siae Paulo zã esime wòyɔ nudidi siwo gbɔ wòle be amewo naɖo hafi woadze anye Kristotɔ dzikpɔlawo kple subɔsubɔdɔwɔlawo. Le go sia me la, gɔmesese si koŋ le nyagbɔgblɔ sia ŋue nye be, hafi ŋutsu aɖe si nye srɔ̃tɔ nadze axɔ agbanɔamedzi le Kristo hamea me la, ele be wòanye ame si ɖia anukware hewɔa nuteƒe na srɔ̃a eye mokaka aɖeke manɔ eƒe agbenɔnɔ ŋu o. * Esi wòle alea ta la, gɔmesese ma kee anya nɔ nyagbɔgblɔ ma si dze le Timoteo I, 5:9 hã ŋu: Be hafi ahosi aɖe nadze axɔ kpekpeɖeŋu tso hamea gbɔ la, ele be wòanye ame si doa vevie nu ahanye srɔ̃nyɔnu wɔnuteƒe si ɖia anukware na srɔ̃a esime wòle agbe le egbɔ, eye be wòanye ame si menɔ agbe gbegblẽ aɖeke o. Hafi ame sia tɔgbi naxɔ kpekpeɖeŋu tso hamea gbɔ la, ele be wòaɖo nudidi siwo Paulo yɔ kpee le kpukpui si kplɔe ɖo me la hã gbɔ.—Timoteo I, 5:10.\n^ mm. 3 Le apostoloawo ƒe ŋkekeawo me la, womeda asi ɖe edzi be nyɔnu naɖe ŋutsu geɖe le ɣeyiɣi ɖeka me le Helatɔwo kple Romatɔwo ƒe dziɖuɖu te o. Eya ta mate ŋu anɔ eme be Paulo naŋlɔ lɛta na Timoteo tso nya sia ŋu alo atsɔ axlɔ̃ nu ame aɖe le nuwɔna sia ŋuti o.\n^ mm. 5 Ne èdi numeɖeɖe le nya sia ŋu la, kpɔ October 15, 1996 ƒe Gbetakpɔxɔ, axa 17 kple “Nyabiabia Siwo Tso Exlẽlawo Gbɔ” si dze le September 15, 1980 ƒe Gbetakpɔxɔ, Yevugbe me tɔ me, axa 31.


Se Vivi Na Dɔ Sesẽ Wɔwɔ—Wɔ Dɔa Wu Esi Wobia Tso Asiwò\nGBE BUBU Acholi Afrikaans Albanian Amharic Arabic Armenian Aymara Bislama Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chokwe Cibemba Cinyanja Croatian Czech Dangme Danish Drehu Dutch Efik Estonian Eŋlisi Eʋegbe Finnish Franse Ga Garifuna Georgian German Greek Guarani Haitian Creole Hebrew Hiligaynon Hmong (Ɣi) Hungarian Icelandic Igbo Iloko Indonesian Italian Japanese Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Latvian Lingala Lithuanian Luganda Lunda Luo Luvale Macedonian Malagasy Mam Mambwe-Lungu Maya Mazatec (Huautla) Mizo Mongolian Moore Myanmar Nahuatl (Central) Nahuatl (Huasteca) Ndebele (Zimbabwe) Nepali Ngabere Norwegian Nzema Ossetian Otetela Papiamento (Aruba) Papiamento (Curaçao) Polish Portuguese Quechua (Bolivia) Rarotongan Romanian Runyankore Russian Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tlapanec Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Vietnamese Wallisian Wayuunaiki Xhosa Yoruba Zande Zapotec (Isthmus) Zulu\nNYATI SI LE AKPAA DZI | ALE SI NÀWƆ ASE VIVI NA DƆ\n“Be ame aɖe naɖu nu ano nu, eye wòanyo nɛ le eƒe agbagbadzedzewo katã me la, Mawu ƒe nunanae.” (Nyagblɔla 3:13) Ne Mawu di be míase vivi na dɔwɔwɔ la, ɖe masɔ be míakpɔ mɔ be afia mí ale si míawɔ ase vivi na dɔ oa? (Yesaya 48:17) Dzidzɔtɔe la, eto eƒe Nya, Biblia, dzi fia mí hã. Bu aɖaŋuɖoɖo siwo tso Biblia me, siwo akpe ɖe ŋuwò nàse vivi na dɔwɔwɔ ŋu kpɔ.\nSUSU NYUI NENƆ ASIWÒ ÐE DƆ ŊU\nDɔ si nèwɔna ɖabia susuŋudɔwɔwɔ alo ŋusẽ alo evea siaa o, de dzesii be ‘Fɔléle ɖe dɔ ŋu hea viɖe vɛ.’ (Lododowo 14:23) Viɖe ka ƒomevie wòhena vanɛ? Ðekae nye be, dɔ sesẽ wɔwɔ kpena ɖe mía ŋu ŋutilãmenuhiahiã veviwo sua mía si. Enye nyateƒe be Mawu do ŋugbe be yeakpɔ ame siwo subɔa ye anukwaretɔe la ƒe nuhiahiãwo gbɔ na wo ya. (Mateo 6:31, 32) Ke hã edina be míawɔ mía tɔ sinua—be míaku kutri awɔ dɔ anukwaretɔe be míakpɔ míaƒe gbe sia gbe bolo.—2 Tesalonikatɔwo 3:10.\nEya ta míate ŋu abu dɔwɔwɔ be enye mɔ si dzi míato aɖo taɖodzinu aɖe gbɔ. Dɔwɔwɔ nye mɔ si ŋu bubu le, si dzi míato atsɔ míaƒe agbanɔamedziwo. Joshua, si xɔ ƒe 25 la gblɔ be: “Ne ètea ŋu kpɔa ɖokuiwò dzi la, efia be èkpɔ dzidzedze. Eye ne ètea ŋu ƒlea nu siwo hiã wò la, ekema wò dɔwɔɖuia le vi ɖem ale si dze.”\nGakpe ɖe eŋu la, dɔ sesẽ wɔwɔ nana bubu nɔa ame ŋu. Le nyateƒe me la, ne dɔa sesẽ la, ekema ebiaa kutrikuku hã. Ne míemla mía ɖokui heléa fɔ ɖe dɔ ŋu wɔna la, aleke kee dɔa ɖasesẽe alo tsia amee o, dzi adzɔ mí be míewɔa dɔ nyuie. Esia fia be míekpɔ dzidzedze—míesina le dɔ nu o. (Lododowo 26:14) Ema ko hafi míate ŋu ase vivi na dɔwɔwɔ. Aaron, si ŋu míeƒo nu tsoe le nyati gbãtɔa me la gblɔ be: “Ne mewɔ dɔ kutrikukutɔe ʋuu ŋkekea wu enu mlɔeba la, edzɔa dzi nam ŋutɔ. Ðeɖi anya te ŋunye eye ɖewohĩ ame bubuwo manya dɔ si gbegbe mewɔ ya o, gake menyanae be mewɔ dɔ vavã.”\nLÉ FƆ ÐE DƆ ŊU\nBiblia ƒo nu nyui tso ŋutsu si “zã le eƒe dɔwɔwɔ me” kple nyɔnu si tsɔa eƒe “asiwo wɔa dɔ kple dzidzɔ” la ŋu. (Lododowo 22:29; 31:13) Nyateƒee, zazã le dɔwɔwɔ me mevana le eɖokui si o. Eye ne míeɖu tu na dɔ aɖe o la, mía dometɔ geɖe metea ŋu sea vivi nɛ o. Ðewohĩ esia tae ame geɖe mesea vivi na woƒe dɔ o ɖo; womedzea agbagba be yewoaɖu tu na dɔa o.\nGake le nyateƒe me la, ame ate ŋu ase vivi na dɔ ɖe sia ɖe ƒomevi nenye be susu nyui le esi ɖe dɔa ŋu; ate ŋu ava eme alea nenye be amea ɖoe be yeasrɔ̃ dɔa ahanyae nyuie. William, si xɔ ƒe 24 la gblɔ be: “Ne melé fɔ ɖe nye dɔ ŋu eye mekpɔ nu nyui siwo do tso eme la, edoa dzidzɔ nam ale gbegbe. Gake ne èwɔa kuvia le dɔ gbɔ la, dzidzɔ ma mate ŋu asu asiwò o.”\nALE SI WÒ DƆA ÐEA VI NA AME BUBUWO LA NENƆ SUSU ME NA WÒ\nMègana wò susu nanɔ fetua ɖeɖe ko ŋu o. Ke boŋ bia ɖokuiwò be, ‘Nu ka tae nye dɔa le vevie ɖo? Aleke nuwo anɔ ne womewɔ dɔa sia o? Ke ne womewɔe nyuie o ɖe? Aleke nye dɔa ɖea vi na ame bubuwoe?’\nEle vevie ŋutɔ be nàbu biabia mamlɛtɔa ŋu nyuie, elabena ne míekpɔe be dɔ si wɔm míele la ɖea vi na ame bubuwo la, edoa dzidzɔ na mí ŋutɔ. Yesu ŋutɔ gblɔ be: “Dzidzɔ geɖe le nunana me wu nuxɔxɔ.” (Dɔwɔwɔwo 20:35) Ame siwo míaƒe dɔwɔwɔ ɖea vi na tẽe ye nye míaƒe asisiwo kple míaƒe dɔtɔwo. Gake dɔ sesẽ si míewɔna la ɖea vi na ame bubuwo hã. Wo dometɔ aɖewoe nye míaƒe ƒometɔwo kple ame siwo hiã tu.\nMíaƒe ƒometɔwo. Ne ƒome ƒe ta wɔa dɔ sesĩe tsɔ kpɔa eƒe ƒomea dzi la, eɖea vi na wo le mɔ eve ya teti nu. Gbã, etoa esia me nana agbemenuhiahiã veviwo abe nuɖuɖu, avɔtata, kple dɔƒe ene sua wo si. Aleae wòkpɔa dɔ si Mawu de esi, si nye be wòakpɔ “ye ŋutɔ ƒemetɔwo” ƒe nuhiahiãwo gbɔ na wo la gbɔ. (1 Timoteo 5:8) Evelia, dɔ sesẽ wɔla toa eƒe kpɔɖeŋua dzi fiaa dɔ sesẽ wɔwɔ ƒe vevienyenye eƒe ƒomea. Shane, si ŋu míeƒo nu tsoe le nyati gbãtɔa me la gblɔ be: “Ame siwo léa fɔ ɖe dɔ ŋu wɔna ƒe kpɔɖeŋu ɖedzesi aɖee fofonye nye. Enye anukwaretɔ si wɔ dɔ sesẽ le eƒe agbemeŋkekewo katã me, eye atikpadɔ koŋ wòwɔ. Eƒe kpɔɖeŋua na mekpɔ asinudɔwɔwɔ ƒe vevienyenye dze sii, eye amewo kpɔa dzidzɔ geɖe ne ètsɔ asi wɔ nane si aɖe vi geɖe na wo.”\nAme siwo hiã tu. Apostolo Paulo ɖo aɖaŋu na Kristotɔwo be ‘woawɔ dɔ sesĩe ne woakpɔ nane ana ame si nu hiã.’ (Efesotɔwo 4:28) Le nyateƒe me la, ne míewɔa dɔ sesĩe be míakpɔ mía ɖokui kple míaƒe ƒomea dzi la, míanɔ klalo hã be míakpe ɖe ame siwo dzi nu mede o la ŋu. (Lododowo 3:27) Eya ta dɔ sesẽ wɔwɔ ate ŋu ana míakpɔ dzidzɔ geɖe.\nWƆ DƆA WU ESI WOBIA TSO ASIWÒ\nYesu gblɔ le eƒe Todzimawunya xɔŋkɔa me be: “Ne ŋusẽtɔ aɖe zi dziwò be nàwɔ dɔ aɖe na ye ahazɔ kpli ye kilometa ɖeka la, zɔ kilometa eve kplii.” (Mateo 5:41) Aleke nàte ŋu awɔ nufiame si le nya sia me la ŋu dɔ le wò dɔwɔwɔ me? Eyae nye be, mègawɔ dɔa ɖewoɖewoe o, di mɔ siwo dzi nàto awɔ dɔa nyuie wu ale si wobia tso asiwò. Ðo taɖodzinuwo na ɖokuiwò; tsɔe ɖo ɖokuiwò dzi be yeawɔ dɔa nyuie alo yeawu dɔa nu kaba. Kpɔ dzidzɔ ɖe dɔa ƒe akpa siwo hiã ŋkuléle ɖe nu ŋu etɔxɛe la ŋu.\nNe èléa fɔ ɖe dɔ ŋu wɔna alea la, àse vivi na dɔwɔwɔ godoo. Nu ka tae? Nu si tae nye be èle dɔa wɔm tso dzi me faa. Elabena esi nèdi be yeawɔ dɔa tae nèle ewɔm ɖo, menye ame aɖekee zii ɖe dziwò o. (Filemon 14) Esia na míeɖo ŋku mɔfiame si le Lododowo 12:24 (NW) la dzi be: “Veviedola ƒe asie aɖu dzi; ke kuviatɔ ƒe asie awɔ kluvidɔ.” Enye nyateƒe be womazi mía dometɔ akpa gãtɔ dzi be míawɔ kluvidɔ alo dɔ sesẽ o. Gake ame si wɔa alɔgblɔdɔ la ate ŋu ase le eɖokui me be yezu kluvi; akpɔe be ɖeko amewo ɖoa nu na ye ɣesiaɣi. Evɔ ame si léa fɔ ɖe dɔ ŋu hewɔnɛ wu esi wobia tso esi ya wɔa dɔa ale si wòdii, eya ŋutɔe tsɔa nya me le ale si wòawɔ dɔae ŋu. Evona le eɖokui me, elabena ame aɖeke meɖea gbe nɛ o.\nTSƆ WÒ DƆWƆÐUI DA ÐE NƆƑE SI SƆ\nNu nyui aɖee wònye be woanye dɔ sesẽ wɔla, ke hã ele be míaɖo ŋku edzi be nu bubuwo gale vevie wu le agbea me. Enye nyateƒe be Biblia de dzi ƒo na mí be míanye veviedolawo ya. (Lododowo 13:4) Gake megblɔ be míanɔ dɔwɔwɔ dzi atraɖii o. Nyagblɔla 4:6 gblɔ be: “Gbɔɖeme asiʋlo ɖeka nyo wu [dɔ sesẽ wɔwɔ] kple dagbadagba ɖe ya me asiʋlo eve taŋ.” Nufiame kae le nya sia me? Ame si wɔa dɔ atraɖii la zãa eƒe ɣeyiɣi kple ŋusẽ katã ɖe eƒe dɔa ŋu eye eya ŋutɔ metea ŋu sea vivi na dɔa ƒe kutsetsewo o. Ne míagblɔe la, ɖeko eƒe dɔa va le abe “dagbadagba ɖe ya me” ene.\nBiblia ate ŋu akpe ɖe mía ŋu míada asɔ le ale si míebua dɔwɔwɔe me. Togbɔ be ede dzi ƒo na mí be míelé fɔ ɖe míaƒe dɔ ŋu awɔ hã, eɖo aɖaŋu na mí hã be “[míakpɔ] nu siwo le vevie wu la adze sii nyuie.” (Filipitɔwo 1:10) Nu kawoe nye nu siwo le vevie wu? Esiawo dometɔ aɖewoe nye be míakpɔ ɣeyiɣi ɖe míaƒe ƒomea kple mía xɔlɔ̃wo ŋu. Eye nu si gale vevie wue nye mawusubɔsubɔdɔwo; wo dometɔ aɖewoe nye Mawu ƒe Nya la xexlẽ kple ŋugbledede le eŋu.\nAme siwo tsɔa woƒe dɔ dana ɖe nɔƒe si sɔ nɛ lae sea vivi na dɔ wu. William, si ŋu míeƒo tsoe va yi la gblɔ be: “Aƒetɔ siwo mewɔ dɔ kplii va yi la dometɔ ɖeka nye dɔwɔla bibi siwo da sɔ ƒe kpɔɖeŋu ɖedzesi aɖe. Enye dɔ sesẽ wɔla, eye ame siwo wòwɔa dɔ na la ƒoa nu nyui tso eŋu le esi wòwɔa dɔ nyuie ta. Gake ne ewɔ dɔ ʋuu keke ŋkekea wu enu la, enyana be ele be yeaɖe asi le dɔa me azɔ ahatrɔ ɖe yeƒe ƒomea kple yeƒe mawusubɔsubɔdɔwo ŋu. Eye, mènya o ɖe! Eyae nye ame si kpɔa dzidzɔ wu le dzidzɔme siwo menya dome!”\nAle Si Wobua Dɔ Sesẽ Wɔwɔe\n“Ne ɖeɖi te ŋunye le ŋkekea ƒe nuwuwu la, mesena le ɖokuinye me be mewɔ dɔ vavã, eye esia dɔa dzidzɔ nam. Menyana be mewɔ dɔ nyuie gbe ma gbe.”—Nick.\n“Fɔléle ɖe dɔ ŋu ye nye dɔwɔwɔ nyuie. Ne èdi be yeawɔ dɔ nyuie la, ke ele be nàwɔe wòade edeƒe.”—Christian.\n“Ðe wowɔ míaƒe ŋutilã be míate ŋu awɔ dɔ wòaɖe dzesi. Medi be maɖe nye ŋudzedzekpɔkpɔ afia ɖe agbe ƒe nunana sia ŋu to dɔ sesẽ wɔwɔ kple kpekpe ɖe amewo ŋu me.”—David.\nNu vevi atɔ̃ aɖewo wɔwɔ ana nàkpɔ dzidzedze vavã.\nYehowa Ðasefo siwo le Amerika-dukɔa me kple esiwo tso dukɔ bubuwo me tsɔ wo ɖokuiwo na faa be yewoawɔ xɔtudɔwo le Tuxedo le New York. Nu ka tae?


Biblica® Se aɖeke mebla Biblia zazã o Agbenya La™ Ʋɔnudrɔ̃lawo 1\nIsrael wɔ aʋa kple Kanaantɔ mamlɛawo\n1 Le Yosua ƒe ku megbe la, Israel dukɔ la yi Yehowa gbɔ be wòana eƒe ɖoɖowo yewo. Wobia Yehowa be, “Mía dometɔ kae anye ƒome gbãtɔ si aho aʋa ɖe Kanaantɔwo ŋu?”\n2 Yehowa ɖo eŋu be, “Yuda ƒe to lae eye mana wòaɖu dzi.”\n3 Yuda ƒe viwo gblɔ na Simeon ƒe viwo be, “Miva kpe ɖe mía ŋu míanya ame siwo le anyigba si woma na mí la dzi ɖa eye míawo hã míakpe ɖe mia ŋu mianya mia tɔwo ɖa.” Ale Simeon ƒe viwo ƒe aʋakɔ yi ɖakpe ɖe Yuda ƒe viwo ŋu.\n4 Yehowa na woɖu Kanaantɔwo kple Perizitɔwo dzi, wowu ame akpe ewo le Bezek. 5 Wokpɔ Fia Adoni Bezek le afi ma eye wowɔ aʋa kplii, 6 ke Adoni Bezek si eye wokplɔe ɖo, lée eye wolã eƒe degblefetsu asitɔwo kple afɔtɔwo siaa.\n7 Fia Adoni Bezek gblɔ be, “Mewɔ fia blaadre ƒe asiwo kple afɔwo nenema tututu eye mena wofɔa nu wuwlui siwo ge tso nye kplɔ̃ dzi la ɖuna. Azɔ la, Mawu ɖo nye nu vɔ̃ teƒe nam.” Wokplɔe yi Yerusalem eye wòku le afi ma.\n8 Yuda ƒe viwo ɖu Yerusalem dzi, wowu ameawo katã eye wotɔ dzo dua.\n9 Le esia megbe la, Yuda ƒe viwo wɔ aʋa kple Kanaantɔwo le Negeb ƒe tonyigba dzi kple gbadzaƒe si le ƒuta. 10 Yuda ƒe viwo zɔ ɖe Kanaantɔwo dzi le Hebron, afi si woyɔna tsã be Kiriat Arba eye wogbã du siawo: Sesai, Ahiman kple Talmai. 11 Emegbe wodze Debir, du si woyɔna tsã be Kiriat Sefer la dzi.\n12 Kaleb gblɔ be yeatsɔ ye vinyɔnu Aksa na ŋutsu si awɔ aʋa aɖu Kiriat Sefer dua dzi. 13 Otniel, Kenaz ƒe vi, ame si nye Kaleb ƒe tɔɖiyɔvi la, ɖu dua dzi, ale Kaleb tsɔ via nyɔnu Aksa na Otniel wozu srɔ̃a.\n14 Esi Otniel kple Ahsa dze mɔ yina woƒe nɔƒe la, Ahsa gblɔ na Otniel be yeabia anyigba ye fofo kpe ɖe esi wòna ye xoxo la ŋu. Ale wòɖi le eƒe tedzi dzi be yeaƒo nu kple ye fofo, Kaleb, tso eŋuti. Kaleb biae be, “Nu kae hiã wò?”\n15 Ahsa ɖo eŋu be, “Ènyo dɔ me nam, eye nèna anyigbam le Negeb, ke meɖe kuku, na vudowo hãm.” Ale Kaleb tsɔ vudo si le to dzi kple balime la nɛ.\n16 Esi Yuda ƒe viwo ʋu yi woƒe anyigba yeye la dzi le Negeb gbegbe, le Arad ƒe anyigbeme la, Mose toa ƒe dzidzimeviwo, ame siwo nye Kenitɔwo ƒe to la me tɔwo la yi kple wo. Wodzo le Yeriko, “Detiwo ƒe Du,” la me eye to eveawo nɔ teƒe ɖeka tso ɣe ma ɣi.\n17 Emegbe la, Yuda ƒe viwo ƒe aʋakɔ kpe ɖe Simeon ƒe viwo ƒe aʋakɔ ŋu, wowɔ aʋa kple Kanaantɔwo le Zefat du la me eye wowu ameawo katã. Ale woyɔa Zefat du la azɔ be, “Horma” si gɔmee nye “Amewo tsrɔ̃ƒe.” 18 Yuda ƒe viwo xɔ Gaza, Askelon kple Ekron kple wo ŋu kɔƒewo.\n19 Yehowa na Yuda ƒe viwo tsrɔ̃ woƒe futɔ siwo le tonyigba la dzi, ke womete ŋu ɖu ame siwo le balime la ya dzi o elabena gatasiaɖamwo nɔ woawo si.\n20 Wotsɔ Hebron du la na Kaleb le Yehowa ƒe ŋugbedodo nu, ale Kaleb nya dua me tɔwo, ame siwo nye Anak ƒe vi etɔ̃awo ƒe dzidzimeviwo.\n21 Benyamin ƒe viwo mete ŋu tsrɔ̃ Yebusitɔwo, ame siwo nɔ Yerusalem o eya ta wogale afi ma kple Israelviwo va se ɖe egbe.\n22 Azɔ la Yosef ƒe aƒe la dze Betel dzi eye Yehowa nɔ kpli wo. 23 Esi woɖo amewo ɖa be woatsa ŋku le Betel si woyɔna tsã be Luz la, 24 ŋkutsalawo kpɔ ŋutsu aɖe wòdo tso dua me eye wogblɔ nɛ be, “Fia mɔ si míato age ɖe dua me la mí ekema míakpɔ egbɔ be womawɔ nuvevi aɖeke wò o.” 25 Efia mɔ wo. Ale wowu dua me tɔwo katã kple yi negbe ŋutsu la kple eƒe ƒome blibo la ko. 26 Ŋutsu la ʋu yi ɖe Hititɔwo ƒe anyigba dzi, afi si wòtso du ɖo hena ŋkɔe be Luz eye aleae woyɔnɛ va se ɖe egbe.\n27 Ke Manase ƒe viwo menya ame siwo nɔ Bet Sean, Taanak, Dor alo Ibleam alo Megido kple ame siwo nɔ wo ŋu kɔƒewo me la o elabena Kanaantɔwo ɖoe kplikpaa be yewoanɔ anyigba ma dzi. 28 Esi Israelviwo va kpɔ ŋusẽ la, wote Kanaantɔ ɖe anyi be woawɔ dzizizidɔ na yewo, gake womenya wo keŋkeŋ o. 29 Nenema ke Efraim ƒe viwo hã menya Kanaantɔ siwo nɔ Gezer la o, ke boŋ Kanaantɔwo nɔ wo dome.\n30 Zebulɔn ƒe viwo hã menya Kanaatɔ siwo nɔ Kitron alo Nahalol la o, ke boŋ wotsi wo dome eye Israelviwo na wowɔ dzizizidɔ na wo. 31 Aser ƒe viwo menya ame siwo nɔ Ako, Sidon, Ahlab, Akzib, Helba, Afek kple Rehob o. 32 Le esia ta la, Aser viwo nɔ Kanaantɔ siwo nɔ anyigba la dzi la dome elabena womenyã wo ɖa o. 33 Nenema ke Naftali ƒe viwo hã menya ame siwo nɔ Bet Semes alo Bet Anat o, ke boŋ Naftali ƒe viwo hã nɔ Kanaantɔ siwo nɔ anyigba la dzi la dome. Ke wona ame siwo nɔ Bet Semes kple Bet Anat la zu dzizizidɔwɔlawo na wo. 34 Amoritɔwo xe mɔ na Dan ƒe viwo ale be wona wotsi tonyigba la dzi eye womena mɔ wo kura be woaɖiɖi ava balime la o.\n35 Amoritɔwo ɖoe kplikpaa hã be Heres tɔ, Aiyalon kple Saalbim nanɔ yewoƒe asi me, gake esi Yosef ƒe aƒe ƒe ŋusẽ dzi ɖe edzi la, woawo hã zi Amoritɔwo dzi be woawɔ dzizizidɔ na yewo. 36 Amoritɔwo ƒe liƒo tso Akrabim to dzi mɔ gã la gbɔ yi ɖe Sela kple egodo ke.


GBE BUBU Armenian (West) Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Eŋlisi Eʋegbe Ga German Haitian Creole Hiligaynon Hungarian Igbo Italian Korean Lithuanian Malagasy Mizo Myanmar Polish Portuguese Romanian Sepedi Setswana Shona Silozi Slovak Slovenian Swahili Tsonga Turkish Ukrainian Urdu\nNyateƒetoto—Ame Bubuwo Si Koe Nèdinɛ Tsona?\nNYƆNUVI ƒe 16 vi aɖe gblɔ be: “Melé fu aʋatsokaka, eye nyemedina kura be woablem o!” Ame sia ame kloe sena le eɖokui me nenema. Míedina be nya ɖe sia ɖe si woagblɔ na mí la nanye nyateƒe, eɖanye to nyagbɔgblɔ alo agbalẽŋɔŋlɔ dzi o. Gake ɖe mía ŋutɔwo míetoa nyateƒe na ame bubuwoa?\nLe numekuku aɖe si wowɔ le Germany me la, ame siwo wobia gbee la dometɔ akpa gãtɔ gblɔ be, “naneke megblẽ le aʋatsokaka le nu suewo me be woatsɔ akpɔ ame ɖokui alo ame bubuwo ta tso afɔku me ŋu o; ehiã vevie kura gɔ̃ hã hafi amewo nate ŋu anɔ anyi kple wo nɔewo le tomefafa me.” Eye nyadzɔdzɔŋlɔla aɖe ŋlɔ bena: “Nyateƒetoto ɣeawokatãɣi nye nudzeamewɔwɔ ya, gake enana agbenɔnɔ sesẽna.”\nÐe míedina tsoa amewo si be woato nyateƒe, evɔ míawo ya míesusuna be susu nyuiwo li siwo tae mele be míato nyateƒe oa? Míeto nyateƒe alo míeɖato nyateƒe o, ɖe wòle veviea? Nu kawoe dona tsoa nyateƒematomato me?\nNu Si Nyateƒematomato Gblẽna\nBu nu si nyateƒematomato gblẽna ŋu kpɔ. Aʋatsokaka nana be srɔ̃tɔwo kple ƒometɔwo megakana ɖe wo nɔewo dzi o. Nya si mele eteƒe o gbɔgblɔ tso ame ŋu ate ŋu agblẽ ŋkɔ nyui si le amea ŋu. Dɔwɔlawo ƒe fififi ate ŋu awɔe be dɔwɔƒe aɖe ƒe gazazãwo nadzi ɖe edzi madzemadzee. Dukɔmeviwo ƒe aʋatsokaka le adzɔxenyawo me wɔnɛ be dziɖuɖuwo mekpɔa ga si hiã be woatsɔ akpɔ dukɔa ƒe nuhiahiãwo gbɔ o. Numekulawo ƒe aʋatsonyatakakawo wɔnɛ be dɔ gena le wo si, eye wòhea vlododo vaa dɔwɔƒe si da megbe na wo le numekukua wɔwɔ me la dzi. Mɔ fitifitiwo dzi toto be woazu gatɔ kaba nana be gasitsalawo ƒe agbemekesinɔnuwo katã dome gblẽna, alo egblẽa nu geɖe wu ema gɔ̃ hã. Eya ta mewɔ nuku o be Biblia gblɔ na mí be nu siwo Yehowa Mawu lé fui la dometɔ ɖekae nye “aʋatsoɖe” kple “amesi ɖua aʋatsoɖasefo.”—Lododowo 6:16-19.\nAʋatsokaka si de du ate ŋu agblẽ nu le ame ɖekaɖekawo kple du blibo siaa ŋu. Ƒã hafi ame aɖe atsi tre ɖe nya sia ŋu. Ke, nu ka tae amewo ɖonɛ koŋ kaa aʋatso? Eye ɖe nyateƒematomato ɖe sia ɖe nye aʋatsokakaa? Míaɖo biabia siawo kple bubuwo ŋu le nyati si kplɔe ɖo me.\nAʋatsokaka nana be srɔ̃tɔwo megakana ɖe wo nɔewo dzi o


GBEBIAME | RAJESH KALARIA\nNUFIALAGÃ Rajesh Kalaria, si le Newcastle Yunivɛsiti le England la le nu srɔ̃m tso amegbetɔwo ƒe susu ŋu wu ƒe 40. Tsãa, exɔe se be ɖe nuwo dzɔ le wo ɖokui si. Gake eva trɔ susu emegbe. Nyɔ! magazinea talawo bia gbee tso eƒe xɔse kpakple eƒe dɔa ŋu.\nMíeɖe kuku subɔsubɔha ka mee nènɔ tsã?\nWodzi tɔnye le India, eye togbɔ be Indiatɔe danye nye hã Uganda ye wodzii le. Hindutɔwo ƒe dzixɔsewo koŋue kpɔ ŋusẽ ɖe wo dzi. Mí ame etɔ̃e wodzi eye nyee nye evelia. Míenɔ Nairobi, le Kenya. Hindutɔ geɖewo hã nɔ afi ma.\nNu kae na dzɔdzɔmeŋutinunya va dzɔ dzi na wò?\nLãwo ƒe nu dzɔa dzi nam eye zi geɖe la, nye kple xɔ̃nyewo míezɔa mɔ legbeewo ɖatsia avewo me be míakpɔ lãwo. Dɔ si koŋ medi be mawɔe nye be manye lãwo ƒe ɖɔkta. Gake esi medo le asinudɔsrɔ̃suku aɖe le Nairobi la, meyi London Yunivɛsiti le England, va srɔ̃ nu tso ale si dɔlékuiwo wɔna tsina ŋu. Emegbe meva srɔ̃ nu tso amegbetɔwo ƒe ahɔhɔ̃ koŋ ŋu.\nÐe wò sukunusɔsrɔ̃wo kpɔ ŋusẽ ɖe wò dzixɔsewo dzia?\nƐ̃. Esi menɔ nu geɖe srɔ̃m tso dzɔdzɔmeŋutinunya ŋu la, eva sesẽ nam be mayi edzi axɔ Hindutɔwo ƒe nyakpakpawo kple kɔnuwo dzi ase. Esia ƒe ɖewoe nye lãwo kple legbawo subɔsubɔ.\nNu ka tae nèxɔ nɔnɔmetɔtrɔ ƒe nufiafia dzi se?\nEsi menye ɖevi la, ame siwo dome menɔ la xɔe se be Afrika ye nɔnɔmetɔtrɔ dze egɔme tsoe, eye wofiaa nu siawo mí le suku enuenu. Azɔ hã, nufialawo kple yunivɛsiti nufialagãwo na mí sukuviawo míexɔe se be dzɔdzɔmeŋutinunyala gãwo katã ka ɖe edzi be ɖe nuwo dzɔ le wo ɖokui si.\nEsi ɣeyiɣiawo va nɔ yiyim la, wò susu va trɔ le afi si agbe dzɔ tso ŋu. Nu ka tae?\nMenɔ nu srɔ̃m tso nu gbagbewo kple woƒe wɔwɔme ŋu ƒe aɖewo va se ɖe esime sukuhati aɖe va gblɔ nu siwo srɔ̃m wònɔ le Biblia me tso Yehowa Ðasefowo gbɔ la nam. Medi be manya nu geɖe. Eya ta esi Ðasefoawo va wɔ takpekpe aɖe le míaƒe sukua ƒe takpexɔ me le Nairobi la, nye hã mede. Emegbe Ðasefo eve siwo nye dutanyanyuigblɔlawo va ɖe Biblia me nufiafia aɖewo me nam. Esi mekpɔe be woxɔ Wɔla Gã aɖe dzi se eye be egbɔe míakpɔ agbemebiabia vevitɔwo ƒe ŋuɖoɖowo le la, nyemebui kura be nyakpakpa aɖee o. Enya se nam eye susu le eme hã.\nÐe nu siwo nèsrɔ̃ tso ahɔhɔ̃a ŋu na wòsesẽ na wò be nàxɔe ase be ɖe wowɔ nuwoa?\nKura o! Esi menɔ nu srɔ̃m tso nuwo ƒe wɔwɔme ŋu la, meva kpɔe be wowɔ nu gbagbewo le mɔ wɔnuku aɖe ŋutɔ nu. Be míagblɔ be naneke mefiaa mɔ nuwɔwɔ wɔnuku siawo o la nye nu si me susu megava nɔ nam o.\nMedze nusɔsrɔ̃ tso amegbetɔ ƒe ahɔhɔ̃ ŋu tso ƒe 1970-awo me, eye ahɔhɔ̃a ƒe dɔwɔwɔ gawɔa nuku nam kokoko. Ahɔhɔ̃a koŋ ye nana míebua tame, ɖoa ŋku nu dzi eye wònana míaƒe ŋutinu vovovoawo katã wɔa dɔ. Eya kee nana lãmesidzenu vovovoawo wɔa dɔ eye wòwɔa nyatakaka siwo tso ametia me kple esiwo tso ametia godo siaa ŋu dɔ.\nSusu si ta míaƒe ahɔhɔ̃a wɔa dɔ nyuie nye be eme tsiwo kple ahɔhɔ̃menugbagbeviwo wɔa dɔ aduadu le mɔ wɔnuku aɖe nu. Ahɔhɔ̃menugbagbevi biliɔn gbogbo aɖewoe le amegbetɔ ƒe ahɔhɔ̃ me, eye wowɔa dɔ aduadu kple wo nɔewo to lãmeka falɛfalɛ legbee siwo woyɔna le Eŋlisigbe me be axons dzi. Ahɔhɔ̃menugbagbevi siawo dometɔ ɖeka ate ŋu awɔ dɔ aduadu kple ahɔhɔ̃menugbagbevi bubuwo to lãmeka falɛfalɛ (dendrites) siwo dzea alɔ la dzi. Esia wɔe be xexlẽme mele ale si ahɔhɔ̃mekawo de nu wo nɔewo me ŋu o! Azɔ hã ahɔhɔ̃menugbagbevi akpeakpe siawo kple lãmeka falɛfalɛ siawo wɔa dɔ ɖe ɖoɖo nyui nu eye wometɔtɔna o. Ale si “wolɔ̃” ɖe wo nɔewo me la wɔ nuku ŋutɔ.\nMíeɖe kuku ɖe eme.\nAhɔhɔ̃mekawo dzea dɔwɔwɔ ɖe ɖoɖo nu gɔme ne vidzĩwo le dɔ me kple ne wodzi wo vɔ megbe. Ahɔhɔ̃menugbagbeviwo ɖoa lãmeka falɛfalɛwo ɖa be woavae tsiã kple ahɔhɔ̃menugbagbevi bubu siwo dome didi tso wo gbɔ sentimeta ʋɛ aɖewo—gake dometsotsoa adidi ŋutɔ ne lãmenugbagbeviwo gbɔe woɖo wo ɖo. Gake menye lãmenugbagbevi aɖe koŋ koe lãmeka falɛfalɛa yina ɖatsiãna kple o ke eƒe akpa aɖe koŋ ye.\nNe lãmeka falɛfalɛ yeye aɖe dze tso ahɔhɔ̃meka aɖe me la, lãmetsiwo fiaa mɔe eye wogblɔna nɛ be “tɔ,” “dzo” alo “trɔ” va se ɖe esime wòaɖo afi si yim wòle. Ne womefia mɔ lãmeka falɛfalɛ siawo nyuie o la, woabu. Ale si nu siawo katã wɔa dɔ nukutɔe la nɔ te ɖe mɔfiame siwo woŋlɔ ɖe domenyiŋusẽfianua (DNA, ADN) me la dzi.\nTogbɔ be míenya nu siawo hã la, nu gbogbo aɖewo gali siwo mímenya tso ale si ahɔhɔ̃a wɔa dɔe, ale si wòwɔna ɖoa ŋku nu dzi, ɖea seselelãmewo fiana kple ale si wòbua nuwo ŋu la nyuie o. Le gonyeme la, ale si ahɔhɔ̃a wɔa dɔe ɖeɖe dzaa fiam be ame aɖe si ƒe susu de ŋgɔ sãsãsã wu mía tɔ la li, eye mehiã be maƒo nu tso ale si ahɔhɔ̃a wɔa dɔe tsitotsito gɔ̃ hã ŋu o.\nÐasefoawo na mekpɔ kpeɖodziwo be Biblia nye Mawu ƒe Nya. Le kpɔɖeŋu me, menye dzɔdzɔmeŋutinunyagbalẽe Biblia nye o, gake ne ele nu ƒom tso dzɔdzɔmeŋutinunya ŋu la edena pɛpɛpɛ. Nyagblɔɖi siwo de pɛpɛpɛ hã le eme. Eye ame siwo wɔna ɖe emenyawo dzi la nɔa agbe nyui. Ale si mele agbe nɔm fifia la hã nye kpeɖodzi ɖeka. Tso esime meva zu Yehowa Ðasefo le ƒe 1973 me la, Bibliae nye agbalẽ vevitɔ si fiaa mɔm. Esia wɔe be nye dzi dze eme eye taɖodzinu va le nye agbe ŋu.


Fia Yosiya Lɔ̃ Mawu Ƒe Se La | Biblia Me Nusɔsrɔ̃ Na Ðeviwo\nƑe enyi koe Yosiya xɔ esime wòzu Yuda-fia. Ɣemaɣi la, ameawo wɔa madziki eye wosubɔa trɔ̃wo. Esi Yosiya xɔ ƒe 16 la, edze agbagba srɔ̃ ale si wòasubɔ Yehowa le mɔ nyuitɔ nu. Esi wòxɔ ƒe 20 la, eɖe legbawo kple vɔsamlekpuiwo ɖa le anyigba la dzi. Eye esi wòxɔ ƒe 26 la, ewɔ ɖoɖo be woaɖɔ Yehowa ƒe gbedoxɔa ɖo.\nNunɔlagã Hilkiya fɔ Yehowa ƒe Se la le gbedoxɔa me, anye be Mose ye ŋlɔ agbalẽ si wòfɔ la. Fia ƒe agbalẽŋlɔla Safan tsɔ agbalẽa vɛ na Yosiya eye wòxlẽ Se la sesĩe na fia la. Esi Yosiya se Sea me nyawo la, ede dzesii be dukɔa me tɔwo gbe toɖoɖo Yehowa ƒe geɖe. Fia Yosiya gblɔ na Hilkiya be: ‘Yehowa do dɔmedzoe ɖe mía ŋu vevie. Yi nàƒo nu kple Yehowa. Ne wòagblɔ nu si míawɔ la na mí.’ Yehowa ɖo woƒe nyaa ŋu na wo to nyɔnunyagblɔɖila Hulda dzi be: ‘Yudatɔwo gblẽm ɖi. Mahe to na wo, gake menye le Yosiya ƒe fiaɖuɣi o, elabena ebɔbɔ eɖokui.’\nEsi Fia Yosiya se nyaa la, eyi gbedoxɔa me eye wòna Yudatɔwo va ƒo ƒu. Exlẽ Yehowa ƒe Se la na dukɔ bliboa wose. Yosiya kple ameawo katã do ŋugbe na Yehowa be yewoaɖo toe tso dzi me.\nƑe gbogbo aɖewo va yi si Yudatɔwo megaɖu Ŋutitotoa kpɔ o. Gake esi Yosiya xlẽe le Sea me ameawo se be ele be woaɖu Ŋutitotoa ƒe sia ƒe la, egblɔ na dukɔa be: ‘Míaɖu Ŋutitotozã na Yehowa.’ Emegbe Yosiya wɔ ɖoɖo be yewoasa vɔwo eye wògawɔ ɖoɖo hã be hadzilawo nadzi ha le gbedoxɔa me. Dukɔa ɖu Ŋutitotozãa, emegbe woɖu Amɔwɔ Maʋamaʋã Bolo Ŋkekenyui la ŋkeke adre. Tso Samuel ƒe ŋkekea me la, womegaɖu Ŋutitotozã sia tɔgbi kpɔ o. Yosiya lɔ̃ Mawu ƒe Sea vavã. Ðe nusɔsrɔ̃ tso Yehowa ŋu vivia nuwòa?\n“Wò nya nye akaɖi na nye afɔ, kple kekeli na nye toƒe.”—Psalmo 119:105\nNyabiasewo: Aleke Fia Yosiya wɔ nui esi wòse Mawu ƒe Sea me nyawo? Ðe Yehowa kpɔ dzidzɔ ɖe Yosiya ŋua?\n2 Fiawo 21:26; 22:1–23:30; 2 Kronika 34:1–35:25\nYosiya Ƒe Biblia Ŋuti Gbalẽvi\nTogbɔ be Yosiya fofo wɔ nu vɔ̃ɖiwo hã la, Yosiya ya tiae be yeasubɔ Mawu. Nu kae kpe ɖe eŋu wòwɔ nu si sɔ?\nBiblia gblɔ na mí be esesẽ na Yosiya ŋutɔ be wòawɔ nu nyui. Xlẽ nu tso ale si exɔlɔ̃wo kpe ɖe eŋui la ŋu.